Шатлыҡ өҫтөнә шатлыҡ кисергән Ишбулдылар » «Йәшлек» гәзите | Газета «Йәшлек»\nГазета "Йәшлек" » Иман » Шатлыҡ өҫтөнә шатлыҡ кисергән Ишбулдылар\n23.11.2012 Шатлыҡ өҫтөнә шатлыҡ кисергән Ишбулдылар\nЙылайыр районының ҡасандыр 250-гә яҡын халҡы булған Ишбулды ауылы боронғоларҙан һанала. Ауылдарҙы эреләтеү дәүерендә эргәһендәге Ишембәт ауылыныҡылар ҙа унда төпләнә. Ауылдан сыҡҡан арҙаҡлы шәхестәр бихисап. Ауыл халҡының күпселеген Нәҙерғоловтар, Бураншиндар тәшкил итә. Араларынан Миңлеғәле Нәҙерғолов филология фәндәре докторы, атҡаҙанған мәҙәниәт хеҙмәткәре, Рәжәп, Дәүләткирәй, Хәҙисә, Мәҙинә һәм Ғәли Нәҙерғоловтар ҙа, Флүрә, Хәмдиә, Рәшиҙә, Әхмәтшәкир Бураншиндар ҙа хаҡлы рәүештә атҡаҙанған исемен йөрөтә, орден-миҙалдар кавалерҙары ла, башҡа данлыҡлы шәхестәр ҙә бар.\nИлдә барған үҙгәрештәр һөҙөмтәһендә бөгөн егермеләп өйҙә етмешкә яҡын кеше тороп ҡалған. Хеҙмәт ветераны Ғәли Амантаевты староста итеп һайлап ҡуйыу менән бөтөүгә барған ауылдың тормошо киҫкен үҙгәрә, бөтә проблемаларҙы кәңәшләшеп эшләргә күнегәләр. Һөҙөмтәләр ҙә оҙаҡ көттөрмәй. Бигерәк тә был йыл ишбулдылар өсөн уңышлы булды.\nЙәғни йыл башында уҡ ҡар-боҙ һындары буйынса район конкурсында улар төп призды яулап, башҡаларҙы хайран ҡалдырғайны. Ишбулдыларҙың берҙәмлеге, әүҙемлеге хәҙер районда ғына түгел, бөтә республикала ла билдәле, сөнки Бөтә донъя башҡорттары ҡоролтайы башҡарма комитеты инициативаһы менән үткәрелгән «Айыҡ ауыл» республика конкурсында ла ҡатнашып, улар ҙур еңеүгә өлгәшә. Старосталары һөйләүенсә, 200 мең һумлыҡ сертификатҡа улар ауылға ике ҡоҙоҡ ҡаҙҙырған, балаларға спорт майҙансығы алып урынлаштырған, ҡалғанына мәктәпкә компьютер алырға йыйыналар.\nМәғлүм булыуынса, федераль закон нигеҙендә мәктәптәр оптималләштерелеп, йә ябыла, йә статусы үҙгәрә. Ә бына берҙәм ишбулдылар яғыулыҡ, электр энергияһы кеүек сығымдарҙы үҙ елкәһенә алып, дүрт уҡыусылы мәктәптәрен һаҡлап алып ҡалды.\n− Әгәр уҡытыусыны ла ҡыҫҡартһалар, эш хаҡын уға ла үҙебеҙ түләйәсәкбеҙ, әммә бәләкәстәребеҙҙе ситкә йөрөтөп этләтмәйәсәкбеҙ, − ти ауыл старостаһы Ғәли Ишҡәле улы.\nБына, әйҙәүсе булһа, бәләкәй генә ауылда ҙур проблемаларҙы ла уңышлы хәл итеп була икән.\nӘ инде уларҙың һәм ауылдан ситкә таралыусыларҙың ошо көндәрҙә кисергән шатлыҡтарын яҙып ҡына аңлатыуы ла ҡыйын. Бөгөн Баймаҡта йәшәүсе, оҙаҡ йылдар һалым полицияһында эшләгән полковник Әхмәтшәкир Бураншин өс йыл элек төшөндә Ишбулды ауылы өҫтөнән осоп барғанда аҫта − боронғо мәсет урынында йәп-йәшел хәтфә үлән күрә. Хәләл ефете Флүрә менән был турала ҡәйнәһе Дәүләтбикәгә (Әмир Моратовтың тормош юлдашы, Флүрәнең әсәһе) һөйләйҙәр һәм өсәүләп кәңәшләшкәндән һуң, Аллаһы Тәғәлә Ишбулдыла мәсет булырға тейешлегенә ишара яһаған, тигән һығымтаға киләләр.\nБураншиндар аҡса туплауға тотона, ихласлап намаҙын да уҡыйҙар. Әхмәтшәкир Ишбулдыға килеп, мәсеткә ҡулайлы урынды һайлай. Халыҡ менән дә кәңәшләшәләр. Ә улары, билдәле, изге ниәтте хуплап сыға. Сөнки ата-бабалары заманында ауылда мәсет тә, мәҙрәсә лә эшләгән. 1860 йылда эшләй башлаған мәсеттә Мөхәмәтлатиф, Ғәйнулла, Сибәғәтулла (хаж ғибәҙәтен ҡылған) Нәҙерғоловтар мулла булған, Ислам тәғлимәттәрен таратыусы диндарҙар араһында Бураншиндар нәҫеле лә ҙур урын тотҡан һәм шуларҙың береһе − Мөхәмәтзарифтың улы Әхмәтшәкир оҙаҡҡа һуҙмайынса, халыҡты йыйып, мәсеткә нигеҙ ташы һалына.\nКамил хәҙрәт Алсынов аят бағышлау менән, хәйер-саҙаҡа таратыла ла, дәррәү эшкә тотоналар. Был изге эште башлап йөрөүсе лидер Ә. Бураншиндың 120 мең һум аҡсаһына, Баймаҡ мэры Исмәғил Бураншин − 62 мең, Әхмәтшәкирҙең дуҫы, Ырымбур эшҡыуары Куспан Батисов − 40 мең, Сибай эшҡыуары Иҙелбай Нәҙерғолов 20 мең һум һәм башҡа туғандар, ауылдаштар (хатта икенсе ауыл кешеләре лә) бар хәленсә өлөш индерә. Йәмил, Афраим, Тимур, Рафаил Бураншиндарҙың өлөшө лә тос була.\nМәсетте төҙөү эшендә баштан аҙағынаса Урал Кинйәбаев, Өлфәт Юлгилдин, Фаил Юламанов, Илгиз Рәмов, Нуриман Рәсүлев, Сәфәрғәле ҡаһарманов, Зөфәр Рәхмәтуллин, Хәмит Рахманов (ул, мәсет хаҡына тип, бер тин дә аҡса алмай) әүҙем ҡатнаша. Эшселәргә йәшәү, туҡланыу шарттарын староста Ғәли Амантаев ойошторһа, кәрәк-яраҡтар менән Әхмәтшәкир Бураншин тәьмин итә (ошо изге эштә 4 меңдән ашыу километр юл үтелде, тип иҫкә ала ул). Эшҡыуарҙар Венер Тусалин, Венер Шәрипов, Биктимер Мостафин, лицей директоры Ғәли Нәҙерғоловтың да ярҙамы тос була. Йыһанур Нәҙерғолов менән Рәис Кинйәбаев бураны өлгөртөү менән, кем − манара, кем − ай, кем − мейес, кем электр селтәре үткәреү һ.б. эштәргә тотона.\nКүмәкләгән − яу ҡайтарған, тигәндәй иман йорто бер айҙа әҙер ҙә була һәм бөтөн мосолман донъяһы үҙенең изге байрамын − ҡорбан ғәйетен билдәләгән көндө Ишбулдыла күмәк көс менән төҙөлгән Аллаһ йортон асыу тантанаһы үтте. Был бәләкәй генә ауылға бар тарафтан бик күп ҡунаҡ, төрлө төбәктәрҙә йәшәгән ауылдаштар йыйылды. Тирә-йүнгә ҡот-йәм биреп торған манаралы изге йорт алдында ойошторолған матур тантанала Хәйҙәр хәҙрәт аят уҡыны, Куспан Батисов (Ырымбур) вәғәздәр һөйләне. Ауыл тарихындағы мөһим ваҡиға менән йыйылыусыларҙы район хакимиәте башлығының беренсе урынбаҫары Александр Коротков, ҡашҡар ауыл биләмәһе хакимиәте башлығы Рафиҡ Алғошаев, район башҡорттары ҡоролтайы башҡарма комитеты рәйесе Ильяс Такалов, ауыл старостаһы Ғәли Амантаев, йәмәғәтселек вәкилдәре, дин әһелдәре, ҡунаҡтар ҡотланы.\nАуылыбыҙға ҡабат иман нуры ҡайтты, иншалла, тип ҡыуанды ишбулдылар. Ауыл йәмәғәтселеге Ә. Бураншиндың башланғысы менән ҡалҡып сыҡҡан ошо Аллаһ йортона бер тауыштан «Мөхәмәтзариф» исеме бирергә ҡарар итте. Иман йортон асыуҙың тантаналы өлөшө яңы мәсеттә тәүге намаҙ уҡыу менән тамамланды.\nБыл изге ғәйет көнөндә бер нисә урында ҡорбан салынды һәм йыйылыусылар ашҡа саҡырылды.\nӘхмәтшәкир Мөхәмәтзакир улы һәм уның хәләл ефете Флүрә Әмир ҡыҙы Бураншиндар идеяһы менән башҡарылған изге эштә ҡатнашыусыларҙың барыһы ла бөткөһөҙ рәхмәтле һәм оло сауаплы булды.


Ер эйелгәнде ярата » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Баҡса » Ер эйелгәнде ярата\nЕр эйелгәнде ярата 30.10.2012 // Баҡса\nЯпон айваһы, барбарис, һары, ҡара ҡурай еләге, виноград, бөҙрә тал, күк шыршылар... Ожмах баҡсаһымы ни! Ғәлиә Муллайән ҡыҙы үҙ биләмәһенә сәйәхәт ҡылырға саҡырҙы. Хаҡлы ялға сыҡҡас, ниндәй шәп шөғөл менән ваҡыт уҙғара икән. Әммә баҡса эше, емеш-еләк үҫтереү өсөн белем дә кәрәк.\nҒәлиә менән Әлфис Мөғәллимовтар, Борай районының Борай ауылында 40 йылға яҡын мәктәптә эшләп, балаларға биология фәненән белем бирә. Башҡортостандың атҡаҙанған уҡытыусыһы, Рәсәйҙең халыҡ мәғарифы отличнигы Ғәлиә Муллайән ҡыҙы, бынан ете йыл элек ауыл ситендәге ташландыҡ майҙанды ҡуртымға алып, “Алмағас” крәҫтиән (фермер) хужалығы ойошторорға батырсылыҡ итә. Питомникта 60 төр алмағас, ун төр груша, өс төр ҡарағат, слива, миләш, төрлө төҫтәге сирен, ҡурай еләге, абрикос, слива, сейә һәм декоратив үҫентеләр үрсетеп һата.\n— Әлфис ағайығыҙ менән ҡара яҙҙан тейендәй өйөрөләбеҙ. Шөкөр, балалар ҙа ярҙам итә. Тәрбиәләһәң, ергә эйелергә иренмәһәң, мул уңыш алып була. Хәҙер баҡсасылыҡ буйынса китаптар ҙа етерлек. Уҡыйбыҙ, кәңәш-төңәш итешәбеҙ, күргәҙмәләрҙә лә ҡатнашып, тәжрибә туплайбыҙ, — ти уңған баҡсасы.


«Исемдәрең ҡайып яҙылған»\n7 Март 2019, 18:54\nКөҙгө һалҡын көндә ир уртаһы Исмәғил яңғыҙы. Уға төпһөҙ уйҙар диңгеҙенә сумырға, сәғәттәр, хатта тәүлектәр буйына хәтирәләргә бирелергә, кемделер эстән генә әрләргә, тәнҡитләргә һис ни ҡамасауламай. Өҫтөнлөкмө был? Юҡ, әлбиттә.\nҠайындары ай-һай аҡ икән,\nҺөйөү менән тулы саҡ икән,\nҠайындарҙан яҡты нур тама…\nКөйҙөң тәүге аккордтары яңғырау менән Исмәғилде һағыш солғап ала ла, сикһеҙ юҡһыныу тойғоһона күмеп, башҡа бер сәйер донъяға ташлай. Егерме йыл элек булып уҙған ваҡиғалар берәм-берәм күҙ алдынан үтә. Эйе, ғәжәп нәмә икән кеше хәтере! Бәғзе саҡта өс-дүрт көн элек үҙең менән ни булғанын онотаһың, шул уҡ ваҡытта ике тиҫтә йыл элгәре күргән-кисергәндәр һис тә күңелдән китмәй. Күрәһең, улары, ғүмерҙең иң ләззәтле минуттары, хәтерҙең асыҡ, иң еңел барып етә торған урындарында туплана торғандыр.\n…Был бит бәхет төнө,\nЮҡ, йоҡлама, егет, йоҡлама.\nЙыр күңелдең иң нескә ҡылдарын сиртеүен дауам итә. Исмәғил үҙен ваҡыты-ваҡыты менән биләп алған ошо иләҫ-миләҫ тойғонан арынырға теләп, тәҙрә янына килеп, ҡарашын көҙгө урамға ташлай. Октябрь уртаһы. Һалҡын, өшәндергес көн. Ана бит меҫкен турғайҙар ҙа ышыҡ эҙләп, ҡаршылағы йорттоң ҡыйығы аҫтына инеп боҫҡан. Юғарыла ҡурғаштай ауыр болоттар, бер-береһен этә-төртә, башҡа тарафтарға ашыға. Эсте бошороп көҙгө быҫҡаҡ ямғыр һибәләй. Урыны-урыны менән күләүектәр йыйылған. Ара-тирә ҡул сатыры тотҡан кешеләр үтеп китә.\nЕгет яна ҡыҙға күҙ атып,\nҺандуғастар ҡала оҙатып,\nЙондоҙҙарҙан ынйы һибелә…\nИсмәғил әле булһа хәтер даръяларын айҡай. Был йырҙағы һәр һүҙ йөрәгенә үтеп ингәндәй. «Күҙ атып…» Инде ҡырҡҡа яҡынлаған Исмәғилдең ундай саҡтары күптән үткән һымаҡ ине. Ҡайҙа инде ул йәшлек уҙҙы тигәндә ҡабаттан мөхәббәт утына ташланып, һаташып йөрөргә ашҡыныуҙар? Күрәһең, тормоштоң үҙ ҡанундары. Шағир әйтмешләй, тилертә һәм тилмертә торған мәлдәр. Хәйер, нимәнән ғибәрәт һуң мөхәббәт тигәндәре: өҙөлөп һөйөүме, юҡһыныумы, енси ынтылышмы? Әлеге төшөнсәләрҙе бер-береһенән айырып та булмай төҫлө. Кем генә уларҙы үлсәүгә һалып, дөйөмләштереүҙәр яһап ҡараған?\nЮҡ, бәғерем, юҡ бит һин генә.\nКөҙгө һалҡын көндә ир уртаһы Исмәғил яңғыҙы. Уға төпһөҙ уйҙар диңгеҙенә сумырға, сәғәттәр, хатта тәүлектәр буйына хәтирәләргә бирелергә, кемделер эстән генә әрләргә, тәнҡитләргә һис ни ҡамасауламай. Өҫтөнлөкмө был? Юҡ, әлбиттә. Яңғыҙлыҡтың оҙаҡҡа һуҙылмауы хәйерле, ә инде күңелеңдәге ошо хәл-торош даимиға әүерелә ҡалһа, һис яҡшылыҡ көтмә.\nЯнында ҡатыны, балалары булып та яңғыҙлыҡ тойғоһо кисерергә мөмкин икәнлегенә ғәжәпләнә Исмәғил. Эйе, әгәр ҙә һине аңларға теләмәһәләр йәки үҙең кемделер ҡабул итә алмаһаң – шул яҙмышҡа дусар һин. Исмәғил телевизорҙы ҡабыҙып, иғтибарын ҡыҙыҡлыраҡ тапшырыуға йүнәлтергә ҡарар итте. Ләкин бер каналда ла күңеленә хуш килерлек әйбер таба алманы. Аңҡы-тиңке йөрөгәндән һуң, ул өшөй башлағанын тойҙо һәм йылы джемперын кейеп диванға салҡан төшөп ятты. Ғәҙәттәгесә уйҙарға бирелде. Исмәғилгә хәҙер хәтер йомғағын тағатыуҙан башҡа сара ҡалманы.\n…Йәйҙең йәмле бер көнөндә уға ауылда йәшәгән оло ағаһы Ишморат шылтыратты. Хәл-әхүәл белеште лә:\n– Исмәғил, килен менән ике аҙнанан туйға ҡайтығыҙ, – тине. – Илгизәне кейәүгә бирәбеҙ.\n– Илгизә кейәүгә сығырлыҡ йәшкә еттеләме ни? – тигән булды Исмәғил, һеңлеһенең былтыр ғына урта мәктәпте тамамлауын иҫенә төшөрөп. – Иртәрәк түгелме әле уға?\n– Түгел. – Ағаһы ҡәтғи яуапланы. – Иҫәр саҡта тормошланып ҡалмаһаң, аҙаҡ һуң була ул.\nТәғәйенләнгән көндө Исмәғил ҡатыны Әлфиә менән ауылға ҡайтып та төштө. Ағаһы йәшәгән йорт алдында биш-алты сит ил автомобиле тора ине. «Бай кейәүгә сыға икән Илгизә» тигән уй үтте Исмәғилдең башынан. Уның был фекерен өйгә инеп барыһы менән дә күрешеп, ишек алдында тәмәке тартҡанда Ишморат та ҡеүәтләне:\n– Кейәүҙең ағай-энеһе Себер яҡтарында нефть промыслаһында эшләй икән. Бай йәшәйҙәр, ти. Күреп тораһыңдыр инде, – тине ул ниндәйҙер эске ҡәнәғәтлек менән.\n– Шулай инде, ағай, донъялар үҙгәреп китте бит. – Исмәғил үҙенсә һығымта яһап ҡуйҙы. Яйы сыҡҡанда ул юғары белемле инженер булып та нефть тармағында эшләгәндәрҙән бер нисә тапҡыр кәмерәк эш хаҡы алыуына ғәрләнеүе хаҡында фәлсәфәгә лә төшөп киткеләй. Әммә бөгөн ул хаҡта һүҙ ҡуҙғатыу урынһыҙ ине. Ишморат ағаһы ла төшөп ҡалғандарҙан түгел. Ишле мал аҫрай, умарта тота, һарай кеүек өй бөтөрҙө, мунсаһы, келәте, аласығы, сит илдә эшләнгәне булмаһа ла, «Нива» машинаһы бар. Ишмораттың донъяһын артабан да ишәйтәсәге күренеп тора: ана бит ниндәй бай кешеләр менән туғанлаша.\nМәжлес ҡояш байыр-байымаҫтан башланып китте. Аяҡсы ролен үҙҙәренә алған икәү, Илгизәнең йәш еңгәһе менән кейәү яғынан йәш ҡоҙа кеше, ҡунаҡтарҙың ай-вайына ҡуймай, һәр рюмканы бөтөргәнсе эсерә торҙо. Күп тә үтмәне, өҫтәл артында ултырыусылар арыу ғына иҫереп, ике-өс кеше бер булып, үҙ-ара әңгәмә китте. Табын ҡорт күсенә оҡшап ҡалды.\n– Рәсимә еңгә, йырла әле! – Барыһын да баҫып, Илгизәнең тауышы ишетелде. – Теге ҡайындар йырын.\nТабын ҡапыл тынып ҡалды. Кем икән ул Рәсимәһе? Йүкәлеҡулда ундай йырсы юҡ шикелле, тигән уй йүгерҙе Исмәғилдең башына. Өс рюмка араҡынан һуң уның да мейеһе томанлана төшкәйне. Барыһының да ҡарашы һулға боролғас, ул да шул тарафҡа күҙ ташланы. Рәсимә тигәндәре тулы ғына кәүҙәле, оҙонса аҡ йөҙлө сөм ҡара сәсле һылыу ҡатын икән. Исмәғилгә ул ҡасандыр бик күптән күреп белгән кешене хәтерләтә биреп ҡуйҙы. Тик кемде? Күпме генә маңлайын йыйырһа ла, был һорауына яуап таба алманы ул. Ят ҡатындан күҙҙәрен айыра алманы ла ҡуйҙы, тегеһе лә уға ҡараш ташланы. Исмәғилде ниндәйҙер көслө тойғо биләне. Кисерештәренән оялып, ул башын аҫҡа эйҙе.\n– Гармунығыҙ бармы һуң? – тине теге ҡатындың эргәһендә ултырған ир кеше. Күрәһең, ирелер. – Рәсимә гармунһыҙ йырламай ул.\n– Нишләп булмаһын, бар. – Илгизәнең икенсе бер еңгәһе алғы яҡҡа сығып, тальян күтәреп инде. – Әйҙә, тарт ҡына. Күректәрен өҙөп ҡуйма түлке.\nРәсимә ултырған ерҙән йырлауға өйрәнмәгән ахырыһы, урынынан тороп, асыҡ урынға үтте. Ире лә аяғүрә баҫып тальянды яурынына элде лә көй башланы. Бик моңло, хатта һағышлы ла ине ул. Һәр хәлдә Исмәғилдең был йырҙы бер тапҡыр ҙа ишеткәне юҡ.\nҺөйөү менән тулы саҡ икән…\nҮҙәктәргә үтеп арбарлыҡ тауыш. Ошо сихри моң уның бар булмышын солғап алды. Ир йырсы ҡатынға шул тиклем онотолоп баҡты, хатта үҙенең табында ултырыуын да онотто шикелле. Ике сикәһе буйлап күҙ йәше тәгәрәп төшөүен дә һиҙмәне. Был минуттарҙа Исмәғил өсөн ошо йырсы ҡатындан башҡа һис кем юҡ ине. Ул хатта Әлфиәнең күҙҙәрен ҙур асып үҙенә төбәлеүен дә күрмәне. Йыр ағылды ла ағылды.\nБәхет төнө килеп етерме,\nБеҙгә бәхет биреп китерме?\nҠайындарҙан һора, ҡайындан…\nТабында шылт иткән дә тауыш ишетелмәй. Барыһы ла донъяһын онотоп, мөкиббән бирелеп, йыр тыңлай. Рюмкалар ҙа сыңламай, тәрилкәләр ҙә сытырламай, хатта һулыш алыусы ла юҡ кеүек.\nЯулай алмаҫ бер кем.\nИсемдәрең ҡайып яҙылған.\nЙырҙың һуңғы куплетын Рәсимә өс тапҡыр ҡабатланы. Табын бер минуттай тын торғандан һуң геүләп ҡул сабырға керештеләр.\n– Ай, афарин! Мең йәшә!\n– Һандуғасың ары торһон.\n– Йөрәкте урынынан ҡуҙғатты был йыр.\nИсмәғил бер килке иҫен йыя алмай, һеңгәҙәп ултырҙы. Рәсимә урынына ултырғансы ҡарашы менән уны оҙатып барҙы. Ҡатын да бер нисә тапҡыр Исмәғилгә күҙ һирпте. Ниндәйҙер серлелек бар ине был ҡарашта. Ыңғай яуап ине буғай. Һәр хәлдә Исмәғил шулай ҡабул итте.\nНыҡ ҡына төшөрөп алыуына ҡарамаҫтан, төндә уны йоҡо алманы. Байтаҡ әйләнеп тулғанғандан һуң таң беленә башлағанда ғына әүен баҙарына юлланды … һәм төш күрҙе. Имеш, ул ниндәйҙер тау битенән тырышып-тырмашып өҫкә үрмәләй. Уны юғарыла теге йырсы ҡатын көтә. Бәлки, көтмәйҙер ҙә, ләкин Исмәғил уның шунда икәнлеген яҡшы белә. Бына тауға менеп етергә иҫәпле генә аҙымдар ҡалды. Исмәғил Рәсимәнең яулығы елберләгәнен дә күрә. Әммә һуңғы аҙымды күтәрелгәндә, аяғы тайып китте лә ир кеше түбәнгә тәгәрәне.\n– Һаташаһың, ҡабырғаңа әйләнеп ят! – тине янында ятҡан Әлфиәһе.\nЙоҡо ҡасҡайны инде. Ҡунаҡтарҙың да ҡайһы берҙәре, айырыуса баш төҙәтергә яратҡандары, тороп йөрөй башлағайны. Иртәнге сәйҙе эскәндән һуң ҡоҙалар ҡайтырға тип ҡуҙғалды:\n– Юл йыраҡ. Бер тәүлеклек бит. Иртәрәк сығырға кәрәк, – тип һөйләнделәр.\nҠапҡа алдында улар шаулашып хушлашты. Исмәғил бер нисә тапҡыр йәшеренеп кенә Рәсимәгә ҡараш ташланы. Бойоҡ күренде ҡатын. Машинаға инер алдынан ул да Исмәғил торған яҡҡа күҙ һалды. Һиҙгер кеше был ҡараштан күпте уҡый алыр ине. Исмәғил уның да үҙенә битараф түгеллеген аңланы.\nЯйын табып, ул Илгизәнән ситләтеп кенә Рәсимә тураһында һорашты.\n– Бигерәк моңло йырлай. Ул йыраҡ еңгәңме әллә яҡынымы?\nБыл һорауын Исмәғил һеңлеһенә ҡарамай ғына бирҙе.\n– Еңгәм, Ришаттың ағаһының ҡатыны, – Илгизә битараф яуапланы. – Миңә лә еңгә була инде. Әллә оҡшап киттеме? – тип күтәрелеп ҡараны.\nИсмәғил әйбер урлап тотолған кешеләй, ҡыҙарҙы.\n– Эйе, – тине ул бар ҡыйыулығын туплап. – Бик һылыу ҡатын, бер ҙә күҙ төшмәҫлек түгел. Ҡайһы яҡта йәшәй улар?\n– Сургутта. Еңгәм мәктәптә уҡыта. – Илгизә ҡапыл уйсанланды. – Исмәғил ағай, ул да һинең менән ҡыҙыҡһынды бит. Кемең була, ҡайҙа эшләй, тип белеште.\n– Ысынлапмы? – Исмәғилдең йөҙө яҡтырып китте. – Һораштымы? Һин нимә тинең?\n– Әйттем инде. – Илгизәнең йөҙөнә борсолоу күләгәһе ятты. – Эх ағай, ағай! Яҡшыға түгел был. Әлфиә еңгә белеп ҡалһа…\nӘлфиә лә һиҙмәй ҡалмағайны. Исмәғилдең юл буйы өндәшмәй, уйға сумып ҡайтыуын ул үҙенсә юраны:\n– Теге йырсы ҡатын йөрәгеңә инеп ояланы, ахыры, – тине ул, тәрән көрһөнөп. – Гонаһлы мөхәббәттең хаҡы бик ҡиммәт уның, Исмәғил. Яҙа баҫып ҡуйма, бер абынһаң, ҡабаттан аяҡҡа баҫа алмауың бар.\n«Эх һиҙгер ҙә һуң был ҡатын-ҡыҙ йөрәге. Әллә ҡайҙан белеп торасы».\n– Ну, бисәкәй, юҡҡа борсолаһың, – тигән булды үҙе. – Йыры бик тә матур булды. Уныһын йәшермәйем. – Ир һул ҡулы менән ҡатынының яурынына ҡағылып алды. – Беҙҙең башҡа тай типмәгән бит.\nӘллә йыр йоғонтоһонда, әллә йырсы әсирлегендә Исмәғил байтаҡ йөрөнө. Күңеленә тынғы, ҡулына шөғөл таба алманы. Гүйә ниҙәндер мәхрүм иттеләр үҙен. Инһә лә, сыҡһа ла теге туй кисе уның иҫендә булды. Әгәр ҙә уны Сургут ҡалаһына командировкаға ебәрмәһәләр, был хәл күпме дауам итер ине икән?.\nРәсимәне мотлаҡ эҙләп табырға кәрәк тигән фекергә килде ул. Тик Сургут – ҙур ҡала. Ә ул Рәсимәнең фамилияһын да белмәй. Әллә Илгизәнән һорап ҡарарғамы? Юҡ, был уйынан Исмәғил шунда уҡ төңөлдө. Ярамай. Туҡта, Ишморат ағаһы, моғайын, беләлер. Командировкаға бара бит. Ҡоҙаларына уларҙан сәләм тапшырыр.\nИшморат уны-быны уйламаны. Бер нисә телефон номерын әйтте лә һалды. “Тәк, иренең исеме нисек һуң әле?” тип баш ватты Исмәғил. Уйлана торғас, көскә иҫенә төшөрҙө: Рәфғәт тип өндәшкәйнеләр шикелле.\nКилеп урынлашҡас, ҡунаҡхана бүлмәһендә телефон була тороп та Исмәғил ике көн шылтырата алмай яфаланды. Трубканы алғас, икеләнеп, кире һала. Ире яуап бирһә, тигән уй һүрә уны. Ни уйлар? Ул бит ҡатынына минең текләп ҡарауымды күрҙе. Иртәгә ҡайтырға тигән кисте, ниһайәт, Исмәғил бар ҡыйыулығын туплап, телефон номерын йыйҙы. Бәхетенә трубканы ҡатын-ҡыҙ алды. Тауышынан таныны Исмәғил: Рәсимә бит. Тәүҙә ағаһынан сәләм тапшырған булды. Командировкаға килеүен хәбәр итте. Ихлас һөйләшә ине Рәсимә, күрәһең, өйҙә бер үҙе генә булғандыр.\n– Рәсимә һылыу, теге саҡта мин йырығыҙға ғына түгел, үҙегеҙгә лә үлеп ғашиҡ булдым, – тип ярҙы ла һалды Исмәғил. – Һеҙҙең менән бер генә булһа ла күрешергә ине.\n– Килегеҙ һуң, – тип ҡатын тыйнаҡ ҡына көлдө. – Хәҙер адресты әйтәм.\n– Уңайһыҙ. Бәлки, берәй башҡа урында. – Исмәғил Рәсимәнең яңғыҙын тап итергә теләүен әйтте.\n– Ярай, улай булғас, «Рассвет» магазины янына килегеҙ. Мин ун биш минуттан сығырмын.\nИсмәғил оса-талпына әҙерләнергә кереште. Йыуынып, одеколон һипте. Бына ул теге магазин янында тора. Ҡыш был яҡтарҙа һалҡын икән, бер нисә минут эсендә бит-ҡолаҡтарҙы семтей ҙә башланы. Рәсимәне шунда уҡ таныны Исмәғил. Ул атламай, гүйә бейеп килә.\n– Хәйерле кис! – тигән булды ул, ҡатынға бик яҡын килеп.\n– Кис хәйерле!\nТышта ҡараңғы булыуға ҡарамаҫтан, иртә ине әле. Такси алып, ҡала ситендәге бер кафеға киттеләр. Исмәғил Рәсимәнән күҙен алманы.\n– Ҡуй, шул тиклем текәлмә, – тине ҡатын йылмайып. – Йә күҙ тейҙерерһең.\n– Минең күҙ теймәй ул.\nРәсимә Аҡтаныш районында тыуып үҫкән. Ире менән ауылдаштар икән. Бәләкәйҙән гармун уйнап йөрөп, тора-бара оҫта музыкантҡа әүерелгән. Рәсимә уға ҡушылып йырлаған. Шулай бер-береһенә өйрәнепме, эҫенепме киткәндәр. Ҡыҙ үҙе лә һиҙмәҫтән Рәфғәткә тормошҡа сыҡҡан да ҡуйған. Уларҙы ҡауыштырған тойғоноң һөйөү түгеллеген һуңынан ғына аңлаған үҙе. Ләкин ни эшләмәк кәрәк: ике ҡыҙ бала тыуып та өлгөргән. Рәфғәте ҡыҙҙарын ла, ҡатынын да өҙөлөп ярата. Тик яман көнләшә торған ғәҙәте бар икән.\nРәсимә урта мәктәптән һуң Алабуға ҡалаһында педагогия институтында белем алған. Рәфғәте шунда милиция мәктәбендә уҡып, әле Сургутта милиция бүлеге начальнигы булып эшләй икән. Бер һүҙ менән әйткәндә, ҙур начальник.\n– Оһо! – тине Исмәғил, быларҙы ишеткәс. – Мин дә армиянан һуң Алабуғаға милиция мәктәбенә барырға йөрөгәйнем. Тәүәккәлләргә булған икән шунда, исмаһам, осрашыр инек, – тине ул көрһөнөп.\nРәсимә тыйнаҡ ҡына йылмайҙы.\nБер саҡ оркестр уйнап ебәрҙе. Тәүҙә джаз яңғыраны, унан классикаға күстеләр. Исмәғил Рәсимәне бейергә саҡырҙы. Ҡатындың йылы тәненә ҡағылыу уға бөтмәҫ рәхәтлек-ләззәт бирҙе. Донъяһын онотто Исмәғил, теге туй кисендә кисергән тойғолар диңгеҙендә йөҙҙө. Бер нисә тапҡыр онотолоп китеп, Рәсимәне ҡыҫып ҡосаҡлап та алды. Ҡатын ҡаршылыҡ күрһәтмәне.\n– Ҡайтышайыҡ инде, – тине бер мәл Рәсимә, сәғәтенә ҡарап. – Тәмле әйбер күп булмай.\nИсмәғилдең ҡунаҡханаға саҡырыуын ул ҡәтғи кире ҡаҡты.\n– Килешмәҫ. Ир ҡатыны бит әле мин. – Бер аҙ торғас өҫтәне: –Әле һиңә өйрәнеп бөтмәгәнмен.\nИртәгеһен Исмәғил ҡайтырға сыҡты. Тәьҫораттары баштан ашҡайны. Ирендәге үҙгәрештәрҙе Әлфиә лә һиҙҙе, әммә өндәшмәне. Был уларҙың араһына төшкән тәүге һәм эре күләгә булды. Ваҡыт үткән һайын ул ҙурая барҙы. Әлфиә тамам үҙенә бикләнде, ире менән һөйләшмәҫ булды. Исмәғил төрлөсә ҡатынының күңелен күтәрергә ынтылды, ләкин бер генә яуап ишетте:\n– “Ҡайындары, ай-һай аҡ икән, һөйөү менән тулыр саҡ икән…” Эх Исмәғил, мин һине иҫкәрткәйнем бит. Тыңламаның. Хәҙер һуң инде.\nУлар бер-береһенән тамам ситләште. Бергә йәшәп, үҙҙәрен ят тойоуҙы аңлап етмәһәләр ҙә, ике аралағы пәрҙәне алып ташларға ниҙер ҡамасауланы. Һуңыраҡ Исмәғил быға күнекте, ул да үҙ донъяһына бикләнде. Рәсимә менән улар һирәкләп булһа ла осрашты. Бер йәй хатта бергәләп ял йортона ла барҙылар. Рәфғәтҡә Ҡара диңгеҙ буйына путевка алып, ҡыҙҙары менән шунда киткәйне.\nУлар араһында артабанғы тормошто нисек ҡороу тураһында һүҙ күп булды. Ләкин ғаиләне ташлап китергә ярамай. Быны Исмәғил дә, Рәсимә лә күҙ алдына килтерә алмай. Исмәғилдең дә етеп килгән ҡыҙы бар. Уны нисек итеп атайһыҙ ҡалдыраһың? Көтмәгәндә мәсьәлә үҙенән-үҙе хәл ителде. Выждан ғазабы көслөрәк булып сыҡты. Әлфиәһе тураһында күберәк уйланған Исмәғил яйлап Рәсимә менән осрашыуҙан төңөлдө. Йәл ине уға ҡатыны. Бер-береһен яратышып өйләнештеләр бит. Насар йәшәмәнеләр. Кемгәлер ғашиҡ булдым тип, ғаиләңдән ваз кисәһеңме ни? Юҡ, ярамай. Тәүге ҡатын – Аллаһы Тәғәләнән, тиҙәр бит.\nШулай ярты йыл үтте. Ләкин Әлфиәнең күңелендәге боҙҙар иремәне. Ҡыҙҙары кейәүгә сығып, икенсе ҡалаға киткәс, күп тә тормай ире менән айырылышты. Һәм тотто ла ҡыҙы янына китеп барҙы. Исмәғилде онотто. Һирәк-һаяҡ телефон аша һөйләшәләр, тик тойғолар ғына юҡ, улар юҡҡа сыҡҡан.\nҠайҙа икән хәҙер Рәсимә? Был һорауҙы үҙенә йыш бирә Исмәғил. Уны хәтерләйме икән? Ә бит Исмәғилдең уның алдында ла ғәйебе ҙур. Тәүҙә башын әйләндерҙе, унан – ҡасты. Илгизәнән ишетеп белеүенсә, Рәсимә уны бер нисә тапҡыр эҙләп ҡараған.\nИр кеше ҡапыл урынынан торҙо ла, плащын эләктереп, урамға сыҡты. Ямғыр тымғайны. Һауа шул тиклем саф, өйҙәге тынсыулыҡтан һуң башы әйләнеп киткәндәй итте. Урамда халыҡ һирәк. Арлы-бирле машиналар үткеләй. Бер аҙҙан Исмәғил баҙар яғына илткән урамға боролдо. Оло йәштәге сиған ҡатыны уның юлына арҡыры төштө:\n– Мужик! Хочешь судьбу погадаю? – Ауыҙында алтын тештәре йылтырап китте.\n– Давай. – Исмәғил кеҫәһенән 50 һум сығарып тегенең усына һалды.\nҠатын иғтибар менән уның тәүҙә уң, һуңынан һул ҡулын өйрәнде. Шунан шомло тауыш менән:\n– Яҙмышың тыныс түгел һинең, – тине. – Икенсе ҡатын менән тораһың. Өс балаң бар, ләкин бәхетең генә юҡ.\n– Нисек икенсе ҡатын? Өс балам да юҡ минең! – Исмәғил ғәжәпләнде, хатта тауышы күтәрелеп китте.\n– Ҡара әле, һин шулай үҙһүҙлеләнеп тормошоңдағы бер боролошто күрмәй үтеп киткәнһең. Шунда боролһаң, һине бәхетлерәк яҙмыш көтөр ине.\nҠатын һүҙен әйтеп бөтөрмәй, ситкә атланы. «Ниндәй боролош? – Исмәғил көсөргәнеп, баш ватты. – Ниндәй боролошто күрмәй үтеп киткәнмен?”\n– Эй! Туҡта, зинһар, туҡта! – ул сиған ҡатынын ҡыуып етергә теләп, артына боролдо, әммә тегеһе эҙһеҙ ғәйеп булғайны инде.


Дыуан районында Башҡортостан Президенты Рөстәм Хәмитовтың ҡабул итеү бүлмәһе асылды // Сәйәсәт | новости башинформ.рф\nДыуан районында Башҡортостан Президенты Рөстәм Хәмитовтың ҡабул итеү бүлмәһе асылды\n16:13, 3 августа 2010 Сәйәсәт\nДыуан районында Башҡортостан Республикаһы Президенты Рөстәм Хәмитовтың йәмәғәт ҡабул итеү бүлмәһе эшләй башланы. Ул республика дәүләт власы органдарының гражданлыҡ йәмғиәте институттары һәм халыҡ менән үҙ-ара һөҙөмтәле эш итеүен тәьмин итеү маҡсатында асылған. Бындай бүлмәләр граждандарға власть структуралары менән яҡындан аралашыу мөмкинлеге бирә.\nЙәмәғәт ҡабул итеү бүлмәһе Мәсәғүт ауылында И. Усов урамы, 96-сы йорт адресы буйынса район хакимиәте бинаһында урынлаштырылды. Ҡабул итеү бүлмәһе эшмәкәрлеге өсөн яуаплы тип район Советының баш белгесе Ирина Литовченко тәғәйенләнгән.\nБындай йәмәғәт ҡабул итеү бүлмәһе Сибайҙа эш башлаған да инде. Яҡын арала Президенттың йәмәғәт ҡабул итеү бүлмәләре Күмертауҙа, Нефтекамала, Учалыла һәм Октябрьскийҙа ла булдырылырға тейеш. Уларҙы ойоштороу Рөстәм Хәмитов ҡул ҡуйған «Башҡортостан Республикаһының муниципаль берәмектәрендә Башҡортостан Республикаһы Президентының йәмәғәт ҡабул итеү бүлмәләре тураһында»ғы Указына ярашлы алып барыла.


Торлаҡ-коммуналь хужалығы хеҙмәттәренә түләүселәр һаны кәмегән | ГТРК «Башкортостан» — Новости Уфы и РБ\n06 мая 2020 — 18:30 ГТРК «Башкортостан»\nБашҡортостанда торлаҡ-коммуналь хужалығы хеҙмәттәрен түләүҙәр 95 проценттан 80 процентҡан тиклем аҙайған һәм артабан да түләүселәр һаны кәмер, тип көтөлә.\nКөрсөк эҙемтәләрен еңеләйтеү йәһәтенән дәүләт торлаҡ-коммуналь хужалыҡ өлкәһендә төрлө саралар күрә. Субсидиялар автоматик рәүештә оҙайтыла. 2021 йылдың 1 ғинуарына тиклем коммуналь хеҙмәттәр, капиталь ремонт өсөн пеня һәм штрафтар кисектерелеп тора. Шулай уҡ бурысы йыйылғандар өсөн коммуналь хеҙмәттәр күрһәтеүҙе туҡтатыу тыйыла һәм счетчиктар 1-се ғинуарға тиклем тикшерелмәйсәк.


Башҡортостан традицион уҡтан атыу буйынса халыҡ-ара фестивален ҡабул итә // Спорт | новости башинформ.рф\n9:44, 16 сентября 2020 Спорт\nБашҡортостандың Иглин районы Иван-Казанка ауылы 19 һәм 20 сентябрҙә традицион уҡтан атыу үҙәгенә әүерелә. Республика бишенсе «Мәргән уҡсы» фестивален ҡабул итә.\nБашҡортостанға Рәсәйҙән генә түгел, яҡын һәм алыҫ сит илдәрҙән спортсылар килә. Быйыл Силәбе, Һамар өлкәләренән, Мәскәү, Екатеринбург ҡалаларынан, Ҡаҙағстан, Ҡырғыҙстан һәм Башҡортостан республикаларынан 100-ләгән уҡсы ғариза ебәргән.\nФестиваль барышында турнирҙар өс номинацияла ойошторола. Уҡтан атыуҙан тыш, әүҙем ял һәм спорт яратыусыларҙың һыбай уҡтан атыу мөмкинлеге лә бар.\nИң шәп ҡатнашыусылар уҡтан атыу буйынса төбәк һәм халыҡ-ара ярыштарҙа, хәрби-тарихи реконструкция фестивалдәрендә Башҡортостан исеменән сығыш яһай.


"Фауст" тураһында ни әйтергә мөмкин һуң? Кассала, гардеробта, залда - ығы-зығы. Беренсе бүлеге бөткәнсе тиерлек Башҡорт дәүләт опера һәм балет театры тәртип һаҡлаусылары - тамашасылар, ә тамашасылар бер-береһе менән әрләште. Кемдер үҙ урынына ултырмаған, телефонын һүндермәгән, билетын юғалтҡан, буфеттан ашамлығын килтергән. Быларҙың барыһы ла, әлбиттә, былай ҙа ҡыҙып барыусан театр хеҙмәткәрҙәрен оторо ярһытты. Ләкин аҡрынлап барыһы ла тынысланды. Музыка етәксеһе, баш дирижер Роберт Лютер һәм ҡуйыусы рәссам Михаил Бархин\nижад иткән яңы спектакль рус телендә барҙы.\nШарль Гуно опера өҫтөндә Лирик театр заказы буйынса эшләй башлай. "Фауст" арҡаһында Гуно замандаштары араһында француз опера музыкаһында "алсаҡ" лирика мөмкинлектәрен асҡан беренсе композитор булып таныла.\nСпектаклдә Өфөнөң иң яҡшы солистары һәм саҡырылған йырсылар ҡатнаша. Мефистофель партияһын башҡарыусы артистар - Башҡорт дәүләт опера һәм балет театры солисы Геннадий Родионовты (23 һәм 24 март/ һәм бөтә донъяға билдәле опера йырсыһы, халыҡ-ара конкурстар лауреаты, Башҡортостандың халыҡ артисы Асҡар Абдразаҡовты тамашасылар алҡышлап оҙатты.\nПубликаны бығаса булмағанса әүҙем сығыш яһауы менән хор\nҙа хайран итте.\nБарыһы ла яҡшы, тик Вальпургиев төнө булмауы ғына бер аҙ\nкүңелде ҡырҙы. Дөрөҫ, спектаклде ҡуйыусылар был турала алдан иҫкәрткәйнеләр. Операның классик вариантында "тамуҡ\nматурлығы һәм ҡара көстәр шабашы" темаһы иң сағыу күренештәрҙең береһе булып тора бит, әммә "Фауст"ың яңы трактовкаһында ул һиҙелмәйенсә генә үтә - шайтандар ҙа, мәскәй әбейҙәр ҙә, балет тантанаһы ла булманы.


Башҡортостанда балаларға газ һәм ҡабыҙғыстар һатҡан өсөн штраф индерелә // Сәйәсәт | новости башинформ.рф\n15:34, 27 мая 2021 Сәйәсәт\nБашҡортостан Республикаһы Дәүләт Йыйылышы – Ҡоролтай ултырышында балаларға шыйыҡландырылған углеводород газын һатыу өлкәһендә сикләүҙәрҙе боҙған өсөн штраф билдәләнде. Һатыуҙы тыйыу һәм закон боҙғандарға санкциялар индереүҙең берҙән-бер маҡсаты – үҫмерҙәр араһында сниффингтың (токсикоманияның бер төрө, үҫмерҙәр газ еҫкәп иҫерә) таралыуын туҡтатыу.\n«Былтыр көҙ беҙ бәлиғ булмағандарға ошондай продукция һатыуҙы тыйған закон ҡабул иткәйнек, – тип хәбәр итте Дәүләт Йыйылышы рәйесе Константин Толкачев. – Һүҙ көнкүрештә файҙаланыу өсөн газ менән теләһә ниндәй һыйышлыҡтар, ҡабыҙғыстар тураһында бара».\nҒәмәлдәге тәртипте боҙған өсөн штраф күләме түбәндәгесә: граждандарға – 3-4 мең, вазифалы кешеләргә – 20-25 мең, юридик шәхестәргә – 30-40 мең һум. Ҡабаттан закон боҙған осраҡта штраф күберәк: граждандарға – 4-5 мең, вазифалы кешеләргә – 30-40 мең, юридик шәхестәргә – 50-70 мең.\nТеги: Дәүләт Йыйылышы, закон, газ, ҡабыҙғыс


Тәмәкегә хаҡ ҡапыл артасаҡ » «Йәшлек» гәзите | Газета "Йэшлек"\nГазета "Йәшлек" » Иҡтисад » Тәмәкегә хаҡ ҡапыл артасаҡ\n17.10.2014 Тәмәкегә хаҡ ҡапыл артасаҡ\nРәсәйҙә бер ҡап тәмәкенең хаҡы 216 һумға тиклем күтәрелеүе ихтимал. Сөнки тәмәке хаҡындағы акциз өлөшө ике тапҡырға артасаҡ. Был ҡарарҙы тәмәкегә ҡаршы көрәш буйынса Бөтә Рәсәй һаулыҡ һаҡлау ойошмаһы ла хуплап ҡаршы алған. Сөнки ҡайһы бер илдәр, мәҫәлән, Бөйөк Британия акцизды 70 процентҡа тиклем күтәргән. Рәсәйҙә әлегә бер ҡап тәмәкеләге акциз өлөшө 40 проценттан үтмәй. 2013 йылда илебеҙ бюджеты тәмәкегә һалынған акциздарҙан ғына 200 млрд һумға тулыланған.\n– Әлеге ҡарар Рәсәйҙә акциздар үҫешен тиҙләтеүгә мөмкинлек бирәсәк, – ти Ҡулланыусылар йәмғиәте конфедерацияһының идара рәйесе Дмитрий Янин. – Был һаулыҡ һаҡлау өлкәһенә сығымдарҙың ҡыҫҡарған осоронда айырыуса мөһим. Шул рәүешле алынған аҡсаны хатта тәмәкегә ҡаршы көрәшкә түгел, ә табиптарҙың эш хаҡын күтәреүгә йүнәлтергә мөмкин.\nТартмаған кешегә әле лә тәмәкегә хаҡ ҡиммәт кеүек. 50 – 100 һумға бер ҡап сигарет алғансы, башҡа файҙалыраҡ әйбер алыр инең, тип уйлап ҡуяһың. Киләсәктә хаҡтарҙың тағы ла артыуы тәмәкеселәрҙе был насар ғәҙәттән ҡотолдорормо икән? Тәмәкегә хаҡ артыуына улар нисек ҡарай?\nҒәзинур, 45 йәш:\n– 200 түгел, 500 һум булһын, тартырғамы-юҡмы – уныһын күҙ күрер. Әлбиттә, кеҫәгә һуғасаҡ инде. Тимәк, уйланыр урын бар.\nАрыҫлан, 38 йәш:\n– Тәмәке тартыуҙы, тартмауҙы хаҡтар ғына көйләй алмайҙыр ул, тартҡыһы килгән кеше, күпме генә торһа ла, барыбер тартасаҡ. Шуға күрә ҡарарҙың ниндәйҙер файҙа килтереренә ышанып та етмәйем. Ә үҙемә килгәндә, хаҡ күтәрелгәнсе үк ташларға тип торам, һаулыҡ өсөн.\nТимерғәле, 25 йәш:\n– Бик яҡшы. Күптән ташларға йыйынып йөрөйөм, гел һуҙып килә инем, хаҡ күтәрелеү менән мотлаҡ ташлаясаҡмын, 200 – 300 һумға тәмәке алып булмаҫ.


Хәбәрҙәр: Рәсәй Көнбайыштың санкцияларына яуап бирәсәкме?\nРәсәй Көнбайыштың санкцияларына яуап бирәсәкме?\nРәсәй президенты Владимир Путин хөкүмәттең көнбайыш илдәренә яуап санкциялары индереү тәҡдимен хупламаны.\nУл, Юғары Евразия иҡтисад советы ултырышында сығыш яһап, бындай сараларҙы ҡулланырға теләмәүе хаҡында белдерҙе, ләкин Мәскәүгә ҡаршы яңы санкциялар индерелә ҡалһа, энергетиканы ла индереп, сит ил компанияларының Рәсәй иҡтисадының төп өлкәләрендә нисек эшләүҙәрен асыҡларға вәғәҙә итте.\nРәсәйҙең вице-премьеры Дмитрий Рогозин да яуап санкциялары мөмкинлеге хаҡында белдерҙе:\n“Америкалағы “дуҫтарыбыҙҙы” киҫәтеп ҡуймаҡсыбыҙ: белдереүҙәргә- белдереүҙәр менән, ғәмәлгә ғәмәл менән яуап бирәсәкбеҙ. Улар “Халыҡ-ара йыһан станцияһына һәм ул программаларға теймәгеҙ,”-тиҙәр. Бик яҡшы, улайһа щулай эшләйек: әгәр Рәсәй иҡтисадының ракеталар төҙөлөшө потенциалына һөжүм итергә уйлайҙар икән, Халыҡ-ара йыһан карабына астронавтарын батут менән ебәрһендәр.”\nРогозиндың һүҙҙәре буйынса, АҠШ санкциялары тәү сиратта Европаға йүнәлтелгән. Европа йыһан агенствоһы элемент базаһы Рәсәйҙә етештерелгән спутниктар төҙөй, һөҙөмтәлә уларҙың бер кемгә лә хәжәте булмаясаҡ. “Ысынында иһә, Рәсәй менән көрәш тигән булып, американлылар ғәмәлдә үҙҙәренең Европалағы конкуренты менән көрәшә,”-тип иҫәпләй Рәсәй вице-премьеры.


25 апрелдә халыҡ ижады үҙәгендә уҙасаҡ Баймаҡ районы муниципаль район Советы ултырышының башланыу ваҡыты сәғәт 10-ға күсерелә.\n25 апрелдә халыҡ ижады үҙәгендә “Ғаиләне балаларыбыҙ өсөн һаҡлайыҡ!” тип аталған район ҡатын-ҡыҙҙар конференцияһы үтәсәк. Бында шулай уҡ “Сабыр ҡәйнәләр, уңған килендәр” конкурсының финалы ла буласаҡ. Унда иң-иңе тип табылған ҡәйнә-килендәр бүләкләнәсәк. Үҙенсәлекле сараға Башҡортостандың халыҡ шағиры Рауил Бикбаевтың килеүе көтөлә. Килендәр һәм ҡәйнәләр билдәле шағирҙың ижады буйынса ла һынау тотасаҡ.\n27 апрелдә 105-се һөнәрселек лицейында “Йәштәргә—эш” акцияһы үткәрелә. Сарала эш һәм уҡыу урындары тураһында мәғлүмәт биреләсәк, бәләкәй эшҡыуарлыҡты үҫтереү буйынса консультация һәм район эшҡыуарҙары менән осрашыу уҙғарыласаҡ.\nЙүгереү һәм милли көрәш\n28 апрелдә 10.00 сәғәттә Ҡуянтау—Баймаҡ юлында йүгереү буласаҡ. Сарала мәктәп уҡыусылары һәм өлкәндәр ҡатнашасаҡ. Ошо уҡ көндө Темәс ауылында Башҡортостандың беренсе баш ҡалаһына арналған милли көрәш буйынса турнир үтәсәк.\nБалалар өсөн майҙансыҡ\nҮткән шәмбелә ҡаланың Гәрәев урамының бер төркөм ата-әсәләре урамға өмәгә сыҡты. Улар урамдың буш ятҡан урынын сүп-сарҙан таҙартып, балалар өсөн уйын майҙансығы төҙә башланы. Өмәлә малайҙар һәм ҡыҙҙар үҙҙәре лә ҙур теләк менән ҡатнашты. Был кескәйҙәрҙе хәүефле юлдан һаҡлау, улар өсөн айырым уйнау урыны булдырыу өсөн эшләнде.\nБаймаҡ тарих һәм тыуған яҡты өйрәнеү музейында 25 апрелдән 5 майға тиклем — Яҙ һәм Хеҙмәт байрамына, 5 майҙан 25 майға тиклем Бөйөк Ватан һуғышындағы яҡташ геройҙарыбыҙға арналған күргәҙмәләр үтә.\nТаулыҡайҙар шәп йөҙә!\nҮткән аҙнала спартакиада иҫәбенә ойошмалар араһында йөҙөү буйынса ярыш үткән. Ауыл биләмәләре араһында Айгөл Исмәғилева, Рәмил Сәғәҙәтов, Рита Ҡоланбаева, Зилә Күсәрбаева, Фәннүр Сәйетов, Фаил Үҙәнбаевтан торған Таулыҡай командаһы беренселекте яулаған.\nА. Баййегетова, мәҙәниәт йорто директоры.\nАвтор: Һаҡмар | Ваҡыты: 23:27 Комментариев нет:\nВ.Исхаҡов: “Эшебеҙҙең үҙенсәлектәре күп”\nАлдан хәбәр ителеүенсә, ошо көндәрҙә беҙҙең районда Башҡортостан Республикаһы Дәүләт заказдарын урынлаштырыу буйынса дәүләт комитеты тарафынан күсмә ҡабул итеү ойошторолдо.\nГраждандарҙы шәхси һорауҙары буйынса комитет рәйесе урынбаҫары В.Р. Исхаҡов ҡабул итте. Ҡабул итеүҙәргә дүрт кеше килде. Урындағы эре һәм ҡеүәтле төҙөлөш предприятиеһы – “Баймаҡ ПМК-һы” ЯСЙ-һы вәкиле Фәнил Әхмәтйәнов дәүләт заказын урынлаштырыуҙа хоҡуҡи майҙан сиктәрендә законһыҙ эш итеүсе конкуренттарҙы “ауыҙлыҡлау” мәсьәләһен күтәрҙе. “Заказдар менән идара итеү” МУП-ы етәксеһе Рауил Баййегетов заказдар урынлаштырыу, клиенттар менән эшләү өлкәһендәге эш алымдары тураһында ҡыҙыҡһынһа, ошо предприятие белгесе Рәил Яратов дәүләт заказдары урынлаштырыуға, контракт төҙөүгә ниндәй документтарҙың нигеҙ булыуы хаҡында һорашты. Әйткәндәй, Валерий Рим улы был предприятие эшмәкәрлегенә ярҙам итеү мөмкинлектәре булыуын әйтеп үтте.\nАртабан мәҙәниәт бүлеге иҡтисадсыһы Айгөл Мортазина “Юридик берәмектәрҙең айырым төрҙәре тарафынан тауарҙар һатып алыу, эш башҡарыу һәм хеҙмәт күрһәтеү тураһында”ғы 223-сө федераль Законға ярашлы, бүлектең автономлы учреждение булараҡ эшмәкәрлек алып барыу үҙенсәлектәре тураһында белеште. В.Исхаҡов барлыҡ һорауҙарға ла төплө яуап бирҙе, ошо өлкәлә килеп тыуған мәсьәләләр менән туранан-тура комитетҡа мөрәжәғәт итегеҙ, тип кәңәш бирҙе.\nҺуңынан көнүҙәк мәсьәләләр буйынса барлыҡ бюджет учреждениелары һәм ауыл биләмәләре бухгалтерҙары өсөн семинар үтте.\nАвтор: Һаҡмар | Ваҡыты: 23:26 Комментариев нет:\nҺыуһағанда эсәр һыу булырмы?\nҠала Советының сираттағы ултырышының көн тәртибенә 9 мәсьәлә сығарылды.\nБаймаҡ ҡала биләмәһе башлығы И.Ә. Бураншин ҡала халҡын эсәр һыу менән тәьмин итеү проблемаһын күтәрҙе.\nБыл мәсьәлә буйынса фекер алышыуҙа “Водоканал” яуаплылығы сикләнгән йәмғиәт директоры О.А. Наздрачев, “УК ЖФБ” ЯСЙ-һы директоры Р.Р. Байбулатов, “Йылылыҡ селтәре” ЯСЙ-һының баш инженеры Н.Г. Тимербулатов сығыш яһаны. Ысынлап та, ҡала халҡын эсәр һыу менән тәьмин итеүҙә йыш ҡына өҙөклөктәр булып тора. Саралар күрелеүгә ҡарамаҫтан, был мәсьәлә әле булһа үҙенең хәл ителешен көтә. Был тәңгәлдәге проблемаларҙы урам комитеттары ла күтәрҙе.\nҠалалағы учреждение, ойошма, предприятие биләмәләрен төҙөкләндереү, йәшелләндереү буйынса саралар планы тураһында ҡала биләмәһе башлығы урынбаҫары М.Ә. Әбүбәкиров сығыш яһаны. Муниципаль район хакимиәтенең йәштәр эштәре буйынса сектор мөдире З.Р. Яҡшығолова ҡала йәштәренең буш ваҡытын уҙғарыу, төрлө кисәләр ойоштороу тураһында һөйләне. Ҡала биләмәһе хакимиәтенең баш бухгалтеры Р.Ф. Исхаҡова 2011 йылда ҡала биләмәһе бюджетының үтәлеше тураһында отчет бирҙе. Артабан ҡала Советы рәйесе Г.В. Давыдов сығыш яһап, депутаттарҙың ҡабул итеү графигын раҫлау, шулай уҡ хеҙмәт күрһәтеү буйынса хаҡтарҙың ставкаларын үҙгәртеү һәм махсус туҡталыштарҙы ойоштороуға рөхсәт биреү тураһындағы ҡарарҙарҙың ғәмәлдән сығыуы, ҡала биләмәһе муниципаль ҡаҙна тураһындағы положениеға өҫтәмәләр һәм төҙәтмәләр индереү, Баймаҡ ҡалаһында торлаҡ объекттар биреү тәртибен раҫлау тураһында мәғлүмәт бирҙе.\nУлтырышта күтәрелгән бөтә мәсьәләләр буйынса ла өҫтәмәләр менән ҡарарҙар ҡабул ителде.\nАвтор: Һаҡмар | Ваҡыты: 23:24 Комментариев нет:\nСәсеүҙе тиҙләтергә кәрәк\nИгенсе өсөн үтә яуаплы мәл – яҙғы баҫыу эштәре башланды. Быйылғы сәсеү кампанияһының үҙенсәлектәре, уны үткәреү стратегияһы тураһында һөйләүен һорап, беҙ “Баймаҡ” мәғлүмәт-консультация үҙәгенең үҫемлекселек буйынса директор урынбаҫары, райондың баш агрономы Р.Ғ. Рәхмәтуллинға мөрәжәғәт иттек.\n– Радик Ғәлеарслан улы, быйылғы сәсеү майҙандары структураһының үҙенсәлеге ниҙә? Ниндәй культураларға өҫтөнлөк биреләсәк?\n– Сәсеү майҙаны быйыл бөтәһе 115 мең гектар тәшкил итәсәк, был үткән осорға ҡарағанда 4 процентҡа күберәк. Шул иҫәптән, иген культуралары – 64 мең (+ 1%), төп аҙыҡ-түлек культураһы – бойҙай – 36 мең (+6 %), мал аҙығы культуралары 39 мең гектарҙы (+11 %) биләйәсәк. Иҡтисади яҡтан файҙалы культураларҙың – ҡаты бойҙай, борсаҡ, ҡарабойҙай, мал аҙығы культураларынан кукуруз, күп йыллыҡ ҡуҙаҡлы үләндәрҙең – майҙаны артасаҡ.\nАвтор: Һаҡмар | Ваҡыты: 23:22 Комментариев нет:\nБаймаҡ – Сорғот: дуҫлыҡ күперенә нигеҙ һалынды\nБашҡортостан һәм Ханты-Манси араһында бәйләнештәр нығына\n11-16 апрелдә хакимиәт башлығы И.Х. Ситдыҡов етәкселегендәге Баймаҡ районы делегацияһы Ханты-Манси автономиялы округына ҡараған Сорғот районының Түбәнге Сортым ҡасабаһында булып ҡайтты. Эшлекле сәфәр барышында баймаҡтар ҡасабаның социаль-иҡтисади тормошо менән яҡындан танышты, производство предприятиеларының, мәғариф, мәҙәниәт өлкәләренең эше менән ҡыҙыҡһынды, аҫаба халыҡтың көнкүрешен өйрәнде. Шуныһы үҙенсәлекле, сит ерҙә лә тыуған ерен, туған телен, ғөрөф-ғәҙәттәрен онотмаусы һәм киләсәк быуынды ла рухлы итеп тәрбиәләүсе милләттәштәребеҙ менән осрашыу баймаҡтарҙы һоҡландырҙы. Делегация составында муниципаль район хакимиәтенең мәҙәниәт бүлеге начальнигы Г.Х. Йыһаншина, “Баймаҡ ПМК-һы” ЯСЙ-һы директоры Р.Р. Сырлыбаев, Темәс ауыл биләмәһе хакимиәте башлығы вазифаһын башҡарыусы Р.Х. Йәнсурин, Ниғәмәт ауыл биләмәһе башлығы Ф.Ғ. Вәхитова, “Баймаҡ” ғилми-производство берекмәһе директоры М.Б. Салихов барҙы.\nБыл эшлекле сәйәхәт Башҡортостан һәм Ханты-Манси автономиялы округы араһында яңы дуҫлыҡ күперенә нигеҙ һалды, Баймаҡ районы һәм Сорғот районының Түбәнге Сортым ҡасабаһын туғанлаштырҙы. Урындағы үҙидара эшен өйрәнеү, социаль-иҡтисади йүнәлештә хеҙмәттәшлек итеү, мәҙәниәт, рухиәт өлкәләре буйынса бәйләнеште нығытыуҙы маҡсат итеп ҡуйған был сәфәр үҙ маҡсатына иреште, ике яҡ та унан бик ҡәнәғәт ҡалды. Һуңынан Баймаҡ районы хакимиәте һәм Түбәнге Сортым ҡасабаһы муниципаль берәмеге, “Сорғотнефтегаз” ААЙ-һының “Түбәнге Сортымнефть” нефть һәм газ табыу идаралығы араһында үҙ-ара хеҙмәттәшлек итеү тураһында килешелде.\n– Был сәфәр беҙҙә тәрән тәьҫораттар ҡалдырҙы, унда беҙ Сорғот районының заман талаптарына ярашлы үҫешкән төбәк икәненә инандыҡ, юғары технологиялар файҙаланып эшләгән предприятиеларында булдыҡ, башҡорт диаспораһы менән осраштыҡ. Юлдарҙың юғары сифатлы, йорттарҙың яңы проекттарға ярашлы төҙөлөүе, бөтә ерҙә тәртип һәм таҙалыҡ булыуы беҙҙә тик һоҡланыу тойғолары уятты.\n“Түбәнге Сортымнефть” нефть һәм газ табыу идаралығы – донъялағы иң ҡеүәтле предприятиеларҙың береһе, уның етештереү ҡеүәте йылына 18 млн тонна тәшкил итә. Шуныһы үҙенсәлекле, был производство ҡасабаға һәр яҡлап ярҙам итә, аҡса бүлә, шуға ла ул заманса үҫешә.\nСәфәр барышында Баймаҡ районы һәм Түбәнге Сортым ҡасабаһы араһында ике яҡлы килешеү төҙөргә килештек, был хаҡта айырым протоколға ҡул ҡуйылды. Ул, беренсенән, ике муниципаль берәмек үҫешендә яңы проекттарҙы берлектә тормошҡа ашырыу, төҙөлөш, продукция алыш-биреше кеүек өлкәләрҙә хеҙмәттәшлек итеүҙе һәм тәжрибә уртаҡлашыуҙы маҡсат итеп ҡуя. Икенсенән, яҡтар йәштәр сәйәсәте араһында дуҫлыҡ күпере булдырыу, уҡыу учреждениелары араһында бәйләнеште үҫтереү, берлектә төрлө кәңәшмәләр, семинар-конференциялар үткәреүҙе күҙ уңында тота. Өсөнсөнән, мәҙәниәт һәм сәнғәт, физкультура һәм спорт өлкәләрендә бәйләнеште киңәйтеү күҙаллана. Шул уҡ ваҡытта балаларҙың һәм йәштәрҙең ялын берлектә ойоштороу; һаулыҡ һаҡлау өлкәһендә хеҙмәттәшлек итеү, муниципаль-ара мөнәсәбәттәрҙе үҫтереү буйынса аныҡ пландар бар. Был протокол Баймаҡ районы хакимиәтенең, Түбәнге Сортым муниципаль берәмеге хакимиәте башлығы П.В. Рымарев һәм “Сорғотнефтегаз” ААЙ-һының “Түбәнге Сортымнефть” идаралығы начальнигы С.А. Слюсаренконың ҡултамғалары менән нығытылды. Шуның нигеҙендә быйыл июнь айында хеҙмәттәшлек тураһында ике яҡлы Килешеүгә ҡул ҡуйыласаҡ.\n– Түбәнге Сортым юғары мәҙәниәтле, матур ҡасаба булыуы менән таң ҡалдырҙы. Иң оҡшағаны – унда йәшәүсе башҡорттарҙың бик татыу көн итеүе. Әйтергә кәрәк, араларында баймаҡтар ҙа күп, улар бер ғаилә кеүек берҙәм, дуҫ йәшәй һәм һәр саҡ бер-береһенә ныҡ ярҙам итә.\nҠасабала мәҙәниәт бик үҫешкән. Бик матур һәм үҙенсәлекле түңәрәктәр, мәҙәни-ял итеү үҙәге эшләй, уларҙа башҡорт балалары милли йырҙар, бейеүҙәрҙе өйрәнә, ҡурайҙа уйнау серҙәрен үҙләштерә. Танылған хореографтар эшләй, улар араһында яҡташтарыбыҙ ҙа күп.\nАҫаба халыҡ – хантыларҙың мәҙәниәте, көнкүреше, ғөрөф-ғәҙәттәре менән дә таныштыҡ. Ҡунаҡсыл, мәғлүмәтле милләт.\nТүбәнге Сортымдарҙы үҙебеҙҙең һабан туйына саҡырып ҡайттыҡ. Киләсәктә ике яҡ араһында сәнғәт, мәҙәниәт өлкәләрендә хеҙмәттәшлекте нығытыу, халҡыбыҙҙың милли йола-традицияларын төплөрәк өйрәтеү һәм өйрәнеүҙе маҡсат итеп ҡуябыҙ. Унда баймаҡтарҙың ҙур концертын ойошторорға уйлайбыҙ. Шул уҡ ваҡытта Сорғоттағы башҡорт балаларына сәнғәтебеҙҙе милли колоритлы итеп күрһәтеү һәм өйрәтеүҙе лә үҙебеҙҙең бурысыбыҙ итеп һанайбыҙ.\n– Был сәйәхәт күңелдә яҡшы тәьҫораттар ҡалдырҙы. Түбәнге Сортымға иртә менән барып еттек, беҙҙе башҡорт милли кейемдәрендә, ҡурай уйнап, йылы ҡаршы алдылар. Әйтергә кәрәк, унда йәшәү кимәле бик юғары. Беҙҙе нефть етештереү базаларына, төрлө объекттарға экскурсияға алып йөрөнөләр.\nСорғот районында 13 биләмә бар. Шуларҙың береһе – барлыҡҡа килгәненә 25 йыл тулған Түбәнге Сортым ҡасабаһында 20 меңдән ашыу кеше йәшәй. Күптәре вахтасылар, үҙҙәренән 200-300 км алыҫлыҡтағы нефть ятҡылыҡтарына йөрөп эшләйҙәр. Әлеге ваҡытта эргә-тирәләге 27 ятҡылыҡты эшкәртәләр, киләсәктә тағы ла 8 яңы ятҡылыҡта эш башлау планлаштырыла. Әйткәндәй, ҡасабала төрлө милләт, дин вәкилдәре үҙ-ара килешеп татыу йәшәй, электән эшләп килгән мәсет һәм сиркәү бар, шул уҡ ваҡытта заман талаптарына яуап бирерҙәй яңы мәсет һәм сиркәү төҙөлөшө бара. 1700 балаға тәғәйенләнгән заманса мәктәптә балалар ике сменала уҡытыла. Балалар баҡсаһы уңышлы эшләй. 50 кешегә тәғәйенләнгән дауахана, поликлиника бар. Ҡасабаның мәҙәни-ял итеү үҙәге тураһында ла күп һөйләргә мөмкин. Заманса архитектуралы бинала ике тамаша залы, бейеү, вокал, хатта ҡурай кластары, бейеү майҙансығы бар, китапхана урынлашҡан. Китапхана моделлегә әйләндерелә, йәғни электрон китаптар уҡырға мөмкинлек буласаҡ. Мәҙәни-ял итеү үҙәгендә хеҙмәткәрҙәр штаты ла ҙур ғына: 40-лаған кеше эшләй. Яңы спорт комплексы төҙөлә: унда ике спортзал, сауна, бассейн, ябыҡ боҙ майҙаны буласаҡ.\nҠасаба Советы ҡарамағындағы торлаҡ-коммуналь хужалыҡ үҙ эшен еренә еткереп башҡара. Йорттарға һыуыҡ һәм эҫе һыу килә. Матур итеп тротуарҙар эшләнгән. Халыҡҡа шәхси хужалыҡты үҫтерер өсөн ер участкалары бүленә. Әлеге мәлдә аукцион үткәреп, 12 участканы биргәндәр. Матур-матур йорттар һалына. Урындағы предприятие эшселәренә процентһыҙ ипотека кредиты бирелә. Йәш белгестәргә иғтибар ҙур: торлаҡ йә булмаһа йәшәгән фатир өсөн аҡсаһы түләнә, подъемный бирелә. Тағы ла иғтибарҙы йәлеп иткәне шул: гараждар йорттарҙан айырым ерҙә урынлашҡан.\nШуны ла әйтеп үтер инем: Ханты-Манси автономиялы округында 40 меңдән ашыу башҡорт йәшәй. Урындағы етәкселәр әйтеүенсә, Баймаҡтан эшкә килеүселәр күп. Шуныһы ҡыуаныслы: яҡташтарыбыҙҙың күбеһе иң ауыр һәм яуаплы эштә йөрөй, быға тиклем һынатҡандары юҡ.\nЭшлекле сәфәр барышында “Түңәрәк өҫтәл” ойошторолдо. Унда “Талҡаҫ” шифаханаһында ҡырыҫ Себер шарттарында эшләгән предприятие эшселәренең ялын ойоштороу, мәҙәни хеҙмәттәшлек, белгестәр әҙерләү, районда етештерелгән экологик таҙа продукцияны һатыу өсөн ҡасабала сауҙа нөктәһе асыу, ауыл хужалығы йәрминкәләре үткәреү, атап үткән предприятиеның мөмкинлектәрен йәлеп итеп, районыбыҙҙа производство һәм социаль инфраструктураны үҫтереү тураһында һүҙ бара. Минеңсә, был тарихи ваҡиға. Тәүге тапҡыр нефть-газ сығарыу идаралығы һәм муниципаль берәмек араһында хеҙмәттәшлек тураһында килешеү төҙөлдө.\n– Сорғот районына барып ингәс тә, юлдарҙың төҙөклөгө, Түбәнге Сортым ҡасабаһының матурлығы хайран ҡалдырҙы. Унда күп милләтле халыҡ йәшәй, әммә бик татыуҙар. Айырыуса башҡорттар, шул иҫәптән баймаҡтар, бер туғандар кеүек йәшәй. Мәҫәлән, беҙҙең Ниғәмәт ауылынан ғына унда 10 ғаилә үҙ тормошон ҡорған. Иҫке йорттар бөтөнләй юҡ, торлаҡ-коммуналь хужалығы бик яҡшы эшләй. Бик бай ҡасаба, уның йыллыҡ бюджеты 100 млн һумға етә. Штатында 20 кеше тора.\nУрындағы нефть һәм газ сығарыу идаралығы ҡасабаға һәр яҡлап ярҙам итә, шуға ла уның социаль-иҡтисади, мәҙәни-рухи үҫеше һәр яҡлап һоҡланыу тойғоһо уята. Түбәнге Сортым 2006 йылда “Рәсәйҙең иң төҙөк ҡасабаһы” булып танылған.\nУрындағы мәктәптә башҡорт класы бар, унда балалар рәхәтләнеп үҙ телендә һөйләшә, бейей, йырлай, ҡурайҙа уйнарға өйрәнә. Мәҙәни-ял итеү үҙәге лә бик әүҙем эшләй. Әйткәндәй, ҡурай түңәрәген Аҡморон ауылынан сыҡҡан Илдар атлы егет алып бара.\nСорғот районы башҡорттары ҡоролтайы рәйесе Хәбир Нурмөхәмәт улы Һибәтуллин – Ниғәмәт ауылы егете. Был ойошма бик әүҙем эшләй, ул милләттәштәребеҙгә бар йәһәттән дә ярҙам итергә әҙер тора.\nТүбәнге Сортымда булған көндәрҙә мин үҙемде Баймаҡта йөрөгән кеүек хис иттем. Сөнки унда ысын башҡорт мөхите хөкөм һөрә, һәр кемдең йөрәгендә башҡорт рухы йәшәй.\nТағы бер дуҫлыҡ һәм хеҙмәттәшлек күперенә нигеҙ һалынды. Ул Баймаҡ һәм Түбәнге Сортымды туғанлаштырып ҡына ҡалмаһын, ә Башҡортостан һәм Ханты-Манси автономиялы округы араһындағы бәйләнештәрҙе тағы ла нығытһын. Йәшәһен Баймаҡ һәм Сорғот дуҫлығы!\nАзамат Мөхәмәтшин, Сәлимә Кейекбирҙина.\nФотоларҙа: производство участкаларында; ике яҡлы һөйләшеүҙәр бара; И.Х. Ситдыҡов менән П.В. Рымарев.\nАвтор: Һаҡмар | Ваҡыты: 23:21 Комментариев нет:\n“Ҡатыным эскәнгә нисек түҙәйем?”\nАдминистратив комиссияға саҡырылған ир ҡатынына ҡул күтәреү сәбәбен шулай аңлатты\n18 апрелдә муниципаль район хакимиәте ҡарамағында эшләп килгән административ комиссияның сираттағы ултырышында 40 административ эш ҡаралды. Уның менән комиссия рәйесе урынбаҫары М.Ә. Әбүбәкиров етәкселек итте.\nШуныһы күңелде өйкәне: “баштарын эйеп” килеүселәрҙең күптәре алкоголле эсемлек тәьҫирендә ғаиләһендә ғауға ҡуптарған. Темәстән килгән ир: “Эштән ҡайтам – ҡатыным иҫерек, балалар алдында әхирәттәрен йыйып эсә лә ултыра. Быға нисек түҙмәк кәрәк? Шуға асыуланып ҡул күтәрҙем инде, – тип әсенде. – Балалар әсәһенә бармай ҙа. Әле мин бында, ә ҡатыным унда ни хәлдәлер, белмәйем”, – тине. Икенсеһе лә: “Мин эштән ҡайтҡан һайын иҫерек ултыра, ике бәләкәй баланы ҡарамай. Йәнем көйөп, ҡайһы саҡта үҙем дә эштән һуң “һуғып” ҡайтам, шунан ғауға сыға”, – тине. Ә инде икенсе берәү: “Минең өйөмдө тартып алырға уйлайҙар, шуға саҡ ҡына берәй нәмә булһа, полицияға шылтырата башлайҙар”, – тип үҙен аҡларға маташты. Баймаҡ ҡалаһынан иһә бер ир быға тиклем ғаиләһенә ҡарағанда араҡыны яҡыныраҡ күргән, эсеп алып йыш ҡына тауыш күтәргән икән. Әйтеүенсә, хәҙер ул айыҡ тормош алып бара: “Ул ваҡыттарҙы иҫкә төшөрөүе лә оят”, – тине ул башып эйеп.\n– Административ эш ҡуҙғатылған икән – беҙ уны өйрәнергә, тикшерергә һәм сара күрергә тейешбеҙ, – тине М.Ә. Әбүбәкиров.– Һәр береһенең үҙ тарихы, ләкин бөтә бәлә башында араҡы, эскелек тора. Беҙ бында уларҙы мотлаҡ язаға тарттырырға түгел, ә профилактик эш алып барырға тейешбеҙ.\nЫсынлап та, иҫерткес эсемлек эсеп ғауға күтәргән ата-әсәләр балаларына ниндәй “өлгө” күрһәтеүе, “тәрбиә” биреүе аңлашыла. Эшһеҙлеккә, заман ауырлығына һылтанып, тормоштарын “еңеләйтергә” маташыусылар – йәмғиәтебеҙҙең ауырыу бер ҡатламы. Комиссия ултырышында ҡаралған 40 эштең 27-һе “Административ хоҡуҡ боҙоуҙар тураһында”ғы Башҡортостан Республикаһы Кодексының 13.8-се статьяһы, йәғни ғаилә-көнкүреш янъялы буйынса төҙөлгән.\nКомиссия шулай уҡ төнгө тынлыҡты боҙоп, граждандарҙы борсоусыларҙың да эштәрен ҡараны. Уларға “Административ хоҡуҡ боҙоуҙар тураһында”ғы Башҡортостан Республикаһы Кодексының 13.5-се статьяһы буйынса яза сығарылды: 500 һумдан 1000 һумға тиклем штраф һалынды.\nОшо уҡ Кодекстың 6.3-сө статьяһы буйынса яуапҡа тарттырылған шәхси эшҡыуарға сауҙа нөктәһе биләмәһен төҙөкләндермәгәне, сүп-сарҙан таҙартмағаны өсөн 3 мең һум күләмендә штраф һалынды.\nКомиссия ултырышына повестка алып та килмәүселәрҙең эше ситтән тороп ҡаралды һәм административ яуаплылыҡҡа тарттырылды.\nАвтор: Һаҡмар | Ваҡыты: 23:17 Комментариев нет:\nМин – ҡайын, һеҙгә өндәшәм...\nЯпраҡтары йәшел аҡ ҡайындың\nӘйлән-бәйлән уйнай йәш балалар,\nМин—ҡайын. Бына 37 йыл инде һәр яҙ йәш-елкенсәкте үҙ ҡосағымда көтәм. Мине һәм башҡа ағастарҙы Баймаҡтың йәшел ҡулсаһы итеп Ишкилде тауына 1975 йылда ултырттылар. Ул ваҡыттағы көслө ҡоролоҡҡа ҡарамай, кешеләрҙең һәр ваҡыт ҡарауын-һаҡлауын тойоп үҫтек. Мин тәбиғәтем менән оҙон ғүмерле—300 йылға тиклем йәшәйем. Ә бына ҡала янында ғүмерем ике тапҡырға ҡыҫҡара. Яҙ етеү менән яныма бөрө, һут алыусылар, йәйгеһен еләк, бәшмәк йыйыусылар, миндек һындырыусылар, күңел асыусылар килә. Мине “сибәрһең, матурһың, таҙаһың” тип, эргәмдә ял итеп китәләр, сәй эсәләр, йырлашалар, кәйеф-сафа ҡоралар. Беҙҙең затты йыш ҡына Рәсәйҙең символы тип атайҙар. Мине илебеҙҙең күп билдәле кешеләре: шағирҙар, яҙыусылар С.Есенин, А.Леонов, Н.Мусин, М.Кәрим, А.Игебаев, рәссам Куинджи үҙҙәренең әҫәрҙәрендә һылыу ҡыҙ, йәш кәләш менән сағыштырған.\nМине кеше нисек кенә ҡулланмай! Меңәр йылдар элек ҡайын сыраһы яҡтыртып, туҙымда тарих биттәрен яҙҙылар, сағыу эҙҙәрен ҡалдырҙылар, ҡышҡы һыуыҡтарҙа мин йылытам, ҡайын бөрөһө, ҡайын бәшмәге, һуты, дегете, һағыҙы бик күп кәрәкле матдәләр туплап кешене һауыҡтыра. Ә мине ҡосаҡлап бер миҙгелгә тынып ҡалыу һеҙгә күпме шатлыҡ, ләззәт бирә, кешеләр! Мин күп кешеләрҙең насар энергияһын үҙемә алам. Шуға күрә яныма килегеҙ, ҡосаҡлағыҙ, ярҙам һорағыҙ, аралашығыҙ һәм һеҙ күңелегеҙгә еңеллек, тыныслыҡ алырһығыҙ.\nӘ тәбиғәттә мине беренсе ағас (няня) тип атайҙар. Сөнки асыҡ урындарҙа беренсе булып үҫәм, ә минең күләгәмдә башҡа ағастар — уҫаҡ, ҡарағай, шыршы ағастары иркенләп үҫә. Мин һеҙгә, кешеләр, урманды матурлап, тынлыҡ, саф, таҙа һауа бүләк итәм. Ә беләһегеҙме, тәбиғәттә һеҙ ҡалдырған тимер консервалар—60-80, пластмасса шешәләр—150, ә быяла һауыттар 500 йылдан һуң ғына тарҡала? Миңә һәм башҡа ағастарға кеше яғынан насар баҫым бик күп, беҙ уны күтәрә алмайбыҙ, әкрен генә үләбеҙ. Беҙгә ярҙам итегеҙ, зинһар! Яҙ һайын вәхшиҙәрсә олономдо тишкесләп һут йыяһығыҙ, унан һуң мин ярамдан яйлап ҡына тереклек һыуымды юғалтып ҡоройом, күҙ йәшемде түгеп яфаланам. Йәй етеү менән бер нисә миндек өсөн балта менән тамырымдан сабып, үлтерәләр.\nҺаҡлағыҙ беҙҙе, зинһар! Ә беҙ һеҙҙе һәр ваҡыт ҡаршыларбыҙ, шатландырырға тырышырбыҙ, сафлыҡ һәм именлек бүләк итербеҙ. Мин һеҙгә С.Экзюпери һүҙҙәре менән мөрәжәғәт итәм: “Ошондай боҙолмаҫ ҡағиҙә бар: иртән уянып йыуыныу менән, бар планетаны тәртипкә килтерергә тотон”. Тик шул саҡта ғына Ер-әсәбеҙ мәңге йәшәр, йәшел бөҙрәләре менән ҡыуандырыр.\nИҫке Сибайҙа шәп ғаиләләр көс һынашҡан\nХалҡыбыҙҙың үткәненә, ғөрөф-ғәҙәттәренә мөрәжәғәт иткән ғаилә – ерҙә ныҡ баҫып торған улдар һәм ҡыҙҙар үҫтереүсе институт ул. Иҫке Сибай ауылында үткән “Йәш ғаилә” район конкурсын ойоштороусыларҙың береһе, йәштәр эштәре секторы белгесе Әлфиә Латыпова менән конкурс хаҡында әңгәмәләшеүҙән шундай фекергә килдек. Был төбәктә 4 ғаилә – Йәнйегеттән Ғәлиә һәм Заһир Көмөшҡоловтар, Иҫке Сибайҙан Гөлсирә һәм Булат Кинйәбаевтар, Байыштан Гөлгөнә һәм Ғәлинур Вәлиевтар һәм Октябрь бүлексәһенән Гөлшат менән Ринат Латыповтар ҡатнашҡан. Был парҙарҙың исемдәре йырлап тороуы етмәгән, Кинйәбаевтар ғына өс бала тәрбиәләһә, ҡалғандар барыһы ла 5 балаға ғүмер биргән!\nБыл төбәктә конкурстың төп һәм ғаиләләрҙең ижади һәләтен асыусы “Ғаилә байрамдары һәм йолалары” туры ауылдарҙа милли рухлы һоҡланғыс ғаиләләр йәшәүен асты. Мәҫәлән, Вәлиевтар аҙна һайын бер кис ултырып халҡыбыҙҙың ғөрөф-ғәҙәттәрен, үҙҙәренең шәжәрәһен, иман нигеҙҙәрен өйрәнә икән. Көмөшҡоловтар буш ваҡыттарын милли уйындар уйнауға, йыр-моңға бағышлай. Уларҙың Салауат Баййегетов исемле туғандары Чечняла һәләк булған һәм уның исеменә кубок булдырып, уҡыусылар өсөн спорт ярыштары ойоштороп торалар. Кинйәбаевтар улдарына ҡурай эшләү, уйнау, балыҡсылыҡ, ә ҡыҙҙарына аш-һыу серҙәрен өйрәтһә, Латыповтар баҡсасылыҡ менән мауыға.\n“Бындай шәп ғаиләләрҙе асҡан бәйгелә Күсей, Моҡас ауыл биләмәләре йәштәренең ҡатнашмай ҡалыуы ғына үкенесле”, — ти Әлфиә Латыпова. Шулай итеп, район конкурсына был төбәктән ике ғаилә – беренсе һәм икенсе урынды яулаусы Кинйәбаевтар менән Көмөшҡоловтар үткән. Уларға артабан да уңыш йылмайһын!\n“Киленемдең йылмайыуы ҡояштан...”\nКилен ҡәйнә тупрағынан ярала... Быуаттар төпкөлөнән килгән мәҡәлгә ҡарап, халҡыбыҙҙың ни тиклем тапҡыр һүҙле булыуына тағы ла хайран ҡалаһың. Ысынлап та, ҡәйнәнең баҙнатһыҙ ғына яңы йортҡа килеп төшкән ҡыҙ баланы нисек ҡабул итеүе, киленсәктең был ғаиләнең йолаларын иғтибарға алыуы, үҙләштереүе йәш парҙың киләсәген билдәләй.\nРайоныбыҙҙа ҡатын-ҡыҙҙар советы һәм район китапханаһы иғлан иткән “Сабыр ҡәйнәләр, уңған килендәр” сараһы яныбыҙҙа ғына ни тиклем һоҡланғыс, уңған ханымдарҙың йәшәүен күрһәтте. Үткән аҙнала Темәс мәҙәниәт йортонда Түбә, Һаҡмар, Таһир, Түбәнге Иҙрис, Ҡуянтау, Темәс ауылдарының ҡәйнә-килендәре сәмле ярышҡа сыҡты.\n80 йәшен тултырыуға ҡарамаҫтан, сәхнәлә моңло йырҙарын һуҙып,тамашасыларҙың һөйөүен яулаған Мәфтуха инәй Хоҙайғолова килене Гөлсинә тураһында бик йылы һүҙҙәр әйтеп үтте. Ә инде Һаҡмар ауылынан килгән Ниғмәтуллиналар быуындар бәйләнешен күрһәтеп, ҡыҙы, әсәһе һәм өләсәһе бергә сығыш яһап, ғаиләләренең йолаларын, үҫтерергә яратҡан сәскәләре менән таныштыра алды. Шулай уҡ Һаҡмарҙан Зәйнуллиналар тураһында ла балалары бик йылы итеп һүҙ башланы.\nТемәстән Яңылбикә инәй Ғарифуллина һәм килене Гөлгенәнең ҡул эштәре һоҡландырҙы. Шулай уҡ Яңылбикә инәйҙең: “Ҡәйнәләр сабыр булһа, килендәре уның янында йүгереп йөрөргә тейеш”, – тигән һүҙҙәре алҡышҡа күмелде. Ә бына Таһирҙан Фәриҙә инәй Ҡунаҡбаева һәм килене Сәриәнең дини йолаларға иғтибар биреүе, “бабай телдәрен йоторлоҡ аштарын да бешерәм” тип һамаҡлап үтеүе, киленсәктең мандолинала уйнауы бик сағыу булды.\nТүбәнге Иҙристән Хафиза инәй һәм Айгөл Мусиналар тамашасыларҙы таҡмаҡ менән сәләмләне. Килен кешенең ҡәйнәһе тураһында: “Ул беҙҙең ғаилә карабының капитаны”, – тип ололауы, ә килен тураһында: “Үҙе Йомаштан, йылмайыуы – ҡояштан!” тигән һүҙҙәр ишетеү айырыуса күңелгә хуш килде.\nҠуянтауҙан Миңзифа инәй Хәлитова һәм Эльвира Баймөхәмәтова был донъяла һәр ғаилә ауырлыҡтарға бирешмәй, уларҙы бергәләп еңеп, тик яҡшылыҡ, изгелек кенә ҡылып йәшәргә кәрәклеген һыҙыҡ өҫтөнә алды.\nКилен-ҡәйнәләр ғаилә табыны, байрамдарҙы ниндәй һый-ниғмәт менән ҡаршы алыу серҙәре менән дә уртаҡлашты. Шуныһы һөйөнөслө, улар милли аш-һыуға ҙур иғтибар бирә икән. Бишбармаҡ, ҡаҙы, тултырма, ҡоротто әҙерләүҙең, сәк-сәк, төрлө бәлештәр бешереүҙең дә йөҙ төрлө ысулы булыуына инандыҡ.\nБәйгеселәргә Темәс ағинәйҙәре әҙерләгән тапҡыр һорауҙарға ла яуап бирергә тура килде. Килендәрҙең дә матур телле булыуы, юғалып ҡалмауы һөйөндөрҙө. Бынан тыш һәр ғаилә бай күргәҙмә эштәре лә әҙерләгән ине.\nРайон ҡатын-ҡыҙҙар советы конкурсҡа йомғаҡ яһап, һәр ғаиләгә бүләктәр әҙерләгән китапханасыларға, бағыусылар Б. Макаров, К. Низамов, С. Әүәлбаевҡа оло рәхмәтен белдерҙе. “Килен менән ҡәйнә татыу, бер һүҙле булған саҡта ғына тормошобоҙ яҡты, балаларыбыҙ бәхетле булыр”, – тине ул.\nШулай итеп, Темәстән Яңылбикә Ғарифуллина “Иң уңған ҡәйнә” титулына лайыҡ булды. Беренселеккә – Түбәнге Иҙрис, икенсегә – таһирҙар, өсөнсө урынға ҡуянтауҙар лайыҡ булды. Һәр ҡәйнә-килен төрлө номинацияларҙа еңеүсе тип табылды.\nБыл үҙенсәлекле конкурста сығыш яһаған килен-ҡәйнәләрҙең татыулығы, берҙәмлеге тағы ла нығыр, ғаилә ҡәлғәһенә ҡаҡшамаҫ көс бирер, тип ышанайыҡ.\nАвтор фотоһында: Һаҡмарҙан Зәйнуллиналар сығыш яһай.\nАвтор: Һаҡмар | Ваҡыты: 23:02 Комментариев нет:\n“Престиж” - иң шәп ысул!\n“Тиҙҙән картуф ултыртыу мәле етә. Уны колорадо ҡуңыҙынан һаҡлау өсөн йыл да төрлө препарат ҡулланабыҙ, әммә файҙаһы әҙ. Шул уҡ ваҡытта һуңғы осорҙа картуфлыҡты проволочник (ҡаты ҡорттар.– ред.) баҫты. Уларҙан нисек ҡотолорға? Берәй эффектлыраҡ препарат юҡмы икән?”\nБаҡса миҙгеле башланыр алдынан редакцияға ошондай ише һорауҙар менән мөрәжәғәт итеүселәр күбәйҙе. Гәзит уҡыусыларыбыҙҙың был үтенесен беҙ, әлбиттә, яуапһыҙ ҡалдыра алманыҡ һәм мәсьәләгә аныҡлыҡ биреүен һорап муниципаль район хакимиәтенең үҫемлектәрҙе һаҡлау буйынса агрономы Н.И. Хәсәновҡа мөрәжәғәт иттек. Ул бына нимә тип яуап бирҙе:\n– Ысынлап та, колорадо ҡуңыҙы һәм ҡаты ҡорттар баҡсасыға бик күп мәшәҡәттәр тыуҙыра, күп кенә уңышты юҡ итә. Тәүгеһе менән беҙ көрәшергә өйрәнеп барабыҙ, ә бына ҡаты ҡорттар менән иһә хәл икенсерәк. Ҡаты ҡорттар – сытырлаҡтар ғаиләһе ҡуңыҙҙары ҡарышлауыҡтары, күп ауыл хужалығы культураларының ҡурҡыныслы ҡоротҡостары. Уны юҡ итеүсе препараттар бар, әммә файҙаһы артыҡ шәптән түгел. Шуның өсөн колорадо ҡуңыҙынан һәм проволочниктан бер юлы ҡотолоу өсөн яңы препарат булдырылған һәм ул һынауҙы бик уңышлы үткән. Ул “Престиж” тип атала.\nПрепаратты нисек файҙаланырға? Сәсер алдынан орлоҡ өсөн тәғәйенләнгән картуф бүлбеләре ошо ағыу менән эшкәртелә, ул бер аҙ ваҡыт ятырға тейеш. Әйткәндәй, был препаратты ҡулланыу тәртибе менән беҙгә килгәндә ентекләп аңлатырбыҙ.\n“Престиж”ды һатып алыу өсөн муниципаль район хакимиәтенең ауыл хужалығы бүлегенә (208-се бүлмә) мөрәжәғәт итеүегеҙ һорала.\nА. Салауатов әҙерләне.\nАвтор: Һаҡмар | Ваҡыты: 22:59 Комментариев нет:


Радий Хәбиров республика сәнәғәтселәренә үҙенең тура телефон номерын бирҙе » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Сәйәсәт » Радий Хәбиров республика сәнәғәтселәренә үҙенең тура телефон номерын бирҙе\n26.02.2019 Радий Хәбиров республика сәнәғәтселәренә үҙенең тура телефон номерын бирҙе\nӨфөлә Рәсәй сәнәғәт форумы барышында Башҡортостан Республикаһы Башлығы вазифаһын ваҡытлыса башҡарыусы төбәктең ҙур сәнәғәт предприятиелары етәкселәре менән осрашты.\nРадий Хәбиров һүҙҙәренсә, әле сәнәғәтте үҫтереү өсөн шарттар һәйбәт, 2018 йылда республика сәнәғәт етештереүенең 3,4% артыуы ошо хаҡта һөйләй. Шул уҡ ваҡытта ул Рәсәй буйынса уртаса 2,9% тәшкил итте.\nҒәҙәти тармаҡтарҙы – нефть химияһын, оборона производствоһын үҫтереүҙән тыш, иғтибарҙы яңы үҫеш нөктәләренә йүнәлтергә кәрәк, тип һөйләне Радий Хәбиров. Мәҫәлән, «Ҡала кешеһе» троллейбус-электробусын етештереүгә. Яңыраҡ Өфөлә уның менән таныштырыу сараһы үтте. Троллейбус бөгөн ВДНХ комплексындағы форум күргәҙмәһенә лә ҡуйылған.\nӘле Башҡортостан Хөкүмәте федераль үҙәк – Рәсәйҙең Сәнәғәт министрлығы менән бәйләнештәр булдыра, унда, Радий Хәбиров һүҙҙәренсә, Башҡортостанды «күрәләр», һәм республика сәнәғәтселәре власть яғынан уларҙың мәнфәғәтттәрен яҡлауға иҫәп тота ала.\n«Индустриаль парктар булдырыу – республикала сәнәғәт етештереүен үҫтереүҙең төп йүнәлештәренең береһе. Беҙ тап шуға баҫым яһарға уйлайбыҙ. Башҡортостанда башҡа төбәктәр менән сағыштырғанда парктар күп булһа ла, улар барыбер етмәй. Республика Хөкүмәтендә сәнәғәт һәм инновация сәйәсәте министрының беренсе урынбаҫары Фәрит Ғилмановты ошо йүнәлеште үҫтереү өсөн яуаплы итеп тәғәйенләнек», — тип һөйләне Радий Хәбиров.\nБынан тыш, республика власының ҙур сәнәғәт предприятиелары менән үҙ-ара эш итеүенең яңы форматы «Сәнәғәт сәғәте» барлыҡҡа килеүе йә иһә «Инвестиция сәғәте»нең форматы киңәйтелеүе ихтимал. Барлыҡ ошо саралар республикала бизнесты үҫтереүҙең «дөрөҫ мөхитен» булырыуға йүнәлтелгән, тип билдәләне Радий Хәбиров, бизнес менән үҙ-ара эш итеүҙең хоҡуҡи, административ аспекттарын күҙ уңында тотоп. Ул предприятие етәкселәренә ҡатмарлы һәм ашығыс мәсьәләләрҙе туранан-тура хәл итеү өсөн үҙенең кеҫә телефоны номерын яҙып алырға тәҡдим итте. «Һеҙ минең өсөн түгел, ә мин һеҙҙең өсөн», — тип белдерҙе республика етәксеһе сәнәғәтселәргә.


Туринда үткән Олимпиада ярыштарының ике көнөндә ваҡиғалар е терлек булды. Бында саңғысыларҙың гемоглобины ла, Рәсәй делегацияһының йәшәү өсөн шарттары насар булыуы ла, тәүге\nсенсациялар ҙа - һөйләй башлаһаң күп инде. Рәсәйлеләр төрлө төҫтәге өс миҙал яуланы. Яҡташтарыбыҙ иһә үҙҙәренең сығышы тирәләй шау - шыу күтәреүгә өлгәшһә лә әлегә наградаға лайыҡ була алманы.\nЯрар. БР вәкилдәренең алда мөмкинселектәре булыр әле. Хәйер, әле беҙ кәм тигәндә лә ике миҙалсыбыҙ менән ғорурлана\nалыр инек. Биатлон оҫтаһы Максим Чудов һәм трамплиндан һикереүсе Дмитрий Васильевтың сығыштарын күҙәтеүсе күп һанлы рәсәйлеләрҙе күҙ алдыма килтерәм. Уларҙың еңеүенә ышаныс башта артҡандан арта барҙы, һуңынан барыһын да үкенес тойғоһо биләп алды.\nМаксим Чудов ярышты ышаныслы башланы. Йылдам йүгерҙе, атыуы ла тәжрибәле һунарсыларҙан кәм түгел ине. Тәүге ике өлөштә биш сәпкә лә тейҙерә алды, әммә өсөнсөһө уның өсөн уңышһыҙ булды. Ятҡан килеш атҡанда Максим тәүге патронын уҡ ҡыйыш ебәрҙе. Ҡалған дүртәүһендә тағы ике тапҡыр\nяҙа атты. Бөттө - хуш, миҙал,сөнки һәр яҙа атыу ваҡытҡа тағ ы бер минут өҫтәй. Бында Максимдың йүгерек аяҡтарына ла ышаныс юҡ. Һуңғы сиктә Чудов тағы ике тапҡыр сәпкә тейҙерә алманы һәм һөҙөмтәлә 32 - се урын биләне. 20 километрлыҡ уҙышта ул лидерҙан дүрт минут 49 секундҡа артта ҡалды.\nОсоусы саңғысы Дмитрий Васильев 95 метрлыҡ трамплиндан тәүге һикереүҙә үк хайран ҡалдырҙы, барыһынан да алыҫыраҡ китә алды. Был спорт төрөнөң иң яҡшы вәкилдәре лә уның ҡаҙанышын ҡабатлай алмаҫ ине - 104,5 метр.\nҺәм бына лидер хоҡуғы буйынса Васильев иң аҙаҡҡы булып хә л иткес аҙымға яҡынлаша. Судьяларҙың техника өсөн түбән баһаһы алыҫлыҡҡа осош буйынса ҡуйылған мәрәйҙәргә зыян килтермәһен өсөн уға 101 метрҙан да артығыраҡ осорға кәрәк. Еңеү өсөн иң яҡшыһы - 103 метрҙан алыҫҡараҡ осоу.\nВасильев нисектер ышанысһыҙ ҡуҙғалды, трамплиндан да бик үк көслө шыумай һәм ергә барып төшөүе лә килешһеҙ генә килеп\nсыға. 100,5 метр һәм судьяларҙың түбән баһалары. Һөҙөмтә - бары тик унынсы урын.\nХәйер, Васильевтың да, Чудовтың да миҙал йәки еңеү менән\nҡыуандырыр өсөн мөмкинселектәре буласаҡ әле.\nБашҡортостандың башҡа спортсыларына килгәндә, улар ярайһы уҡ яҡшы сығыш яһаны. Илдар Фәтҡуллиндың сығышын\nғына уңышлы тип әйтеп булмай, ул ни бары 44 - се урында.\nӘ бына ике төр ярышта ҡатнашыусы Сергей Масленников ике һикереүҙән һуң бишенсе урынға сыҡты һәм 15 километрға уҙышта лидерҙан бары 46 секундҡа артта ҡалды. Алда барған спортсыларҙы ҡыуып етеүен етте, әммә һөҙөмтәлә бары тик\nунынсы урын биләүгә өлгәште.\nШорт - трексы Вячеслав Кургинян 1500 метр араға ярымфиналғ а квалификация үтте. Артабан беҙҙең йәш спортсы үтә алманы, әммә һөҙөмтәлә 16 урын яуланы. Алда уны 1000 метрлыҡ дистанция көтә.


«Киске Өфө» гәзитенең сайты - БЫЛ УҠЫУ ЙОРТОНДА ҠУРАЙСЫЛАР ҘА БЕЛЕМ АЛА - 2016 - Мәҡәләләр\nБЫЛ УҠЫУ ЙОРТОНДА ҠУРАЙСЫЛАР ҘА БЕЛЕМ АЛА\nҮҙен ихтирам иткән дәүләт һәм халыҡ милли үҙенсәлектәрен һаҡларға бурыслы. Милли сәнғәт тураһында һүҙ алып барғанда башҡорттоң төп милли мәҙәни үҙенсәлеге - ул бөйөк музыка ҡоралыбыҙ ҡурай, тиер күптәр, һәм хаҡлы булыр. Редакциябыҙҙың бөгөнгө ҡунаҡтарына ла ҡурайҙың туранан-тура бәйләнеше бар, сөнки ошо көндәрҙә Өфө дәүләт сәнғәт училищеһында халыҡ уйын ҡоралдары бүлеге эшләй башлауға 25 йыл тула. Башҡортостандың атҡаҙанған артисы, Өфө сәнғәт училищеһының башҡорт халыҡ уйын ҡоралдары бүлеге етәксеһе Салауат Илгиз улы КИРӘЕВ, ҡурай класы уҡытыусыһы Рөстәм Далха улы ҒҮМӘРОВ менән ошо үҙенсәлекле уҡыу йорто тураһында әңгәмәбеҙ, сөнки Башҡортостандың милли сәнғәте үҫеше ошо училище тәрбиәләгән, белем биргән уҡыусылар менән бәйле.\nХалҡыбыҙ борондан һәләтле ҡурайсылары менән дан тотҡан, ә бына республикала профессиональ кимәлдә халыҡ уйын ҡоралдарын өйрәнеү, уҡытыу, уларҙы тергеҙеү, белемле ҡурайсылар әҙерләү Өфө дәүләт сәнғәт училищеһында ҡурай класы асылыу менән бәйлелер, моғайын. Саҡ ҡына артҡа әйләнеп күҙ һалғанда, уның башында кемдәр тора?\nС. Кирәев: Башҡорт халыҡ уйын ҡоралдары сәнғәт училищеһының иң йәш бүлеге, ул 1992 йылда асылған. Быйылғы йыл беҙҙең өсөн тағы ла шуныһы менән иҫтәлекле: сәнғәт училищеһында ҡурай класы асылыуға - 45 йыл. 1971 йылда БАССР-ҙың халыҡ артисы, мәшһүр ҡурайсы һәм уҡытыусы Ғата Сөләймәнов училищела беренселәрҙән булып тынлы уйын ҡоралдары бүлеге эсендә ҡурай класы асыуға өлгәшә. Был мәлдә Өфө сәнғәт училищеһының директоры булып Камил Вәлиев эшләгән була. Ошо датаны ҡурайҙы профессиональ кимәлгә күтәреү һәм профессиональ кимәлдә уҡытыуҙың башы булып тора, тип иҫәпләй алабыҙ. Тәүге йылда уҡыусыларҙы райондарға сығып, үҙе йыя Ғата ағай, төрлө сәбәптәр менән уларҙың барыһы ла уҡыуын тамамлай алмай, ҡайһыларылыр әрме сафына алына. Өс кеше уҡып бөтә һәм улар араһында хәҙер инде Башҡортостандың халыҡ артисы тигән данлы исеме булған Ришат Рәхимов та була. 1992 йылда Виктор Линник, Ришат Рәхимов, Айрат Ҡобағошовтар тырышлығы менән тотош бүлек - башҡорт халыҡ уйын ҡоралдары бүлеге барлыҡҡа килеп, ҡурай класына думбыра, ҡыл ҡумыҙ, баян кластары ҡушыла. Ҡурайсылар Ришат Рәхимов, Таһир Хәмитов, думбырасы Сабир Әбхәлимов, баянсы Фирдус Шәрәфуллин, Башҡортостанда беренсе башҡорт халыҡ уйын ҡоралдары оркестры етәксеһе Дамир Әбүбәкировтар - тәүге уҡытыусылар була. Оркестрҙы юҡҡа ғына телгә алманым, ысынлап та, тарихта беренсе башҡорт уйын ҡоралдары оркестры тап училище базаһында барлыҡҡа килә. Унан инде сәнғәт институтында оркестр төҙөлә, уның иң ҙур һөҙөмтәһе булып Башҡорт дәүләт филармонияһы эргәһендәге Халыҡ уйын ҡоралдары милли оркестры тора.\nР. Ғүмәров: З. Исмәғилев исемендәге Өфө дәүләт сәнғәт институтында ҡурай класы 1990 йылдан эшләй, ә башҡорт музыкаһы факультеты 1997 йылда ғына үҙ ишектәрен аса. Йәғни, сәнғәт училищеһы оҙайлы ваҡыт профессиональ ҡурайсылар әҙерләүсе берҙән-бер белем усағы була. Ғата Сөләймәновтың халҡыбыҙҙың ҡурай уйнау традицияларын һаҡлап ҡалыуҙағы, профессиональ кимәлдә өйрәнеүҙәге өлөшө баһалап бөткөһөҙ. Ҡурайҙа уйнарға өйрәтеүсе тәүге әсбап авторы ла ул. Утыҙҙан ашыу уҡыусыһы уның эшен дауам итә бөгөн. Бөгөн уларҙың һәр береһе башҡорт рухиәтенең һағында тора, тип әйтә алабыҙ. Училищеның тағы бер мөһим маҡсаты ана шунда ла - ул уҡытыусылар әҙерләй. Быуындар күсәгилешлеген бөгөн ҡайғыртмаһаң, иртәгә һуң булыуы бар. Әле лә училищела ҡасандыр ошо уҡ уҡыу йортонда белем алған уҡытыусылар эшләй. Шулай уҡ сәнғәт институты уҡытыусылары ла студенттарға белем бирә, Азат Айытҡолов кеүек шәхестәрҙән һабаҡ алыуы үҙе бер тәрбиә мәктәбе бит. Минең дә беренселәрҙән булып ҡурай серҙәренә төшөнөргә ярҙам иткән һәм ҙур ышаныс бағалап Өфө сәнғәт училищеһына юл күрһәткән уҡытыусым Азат Миңлеғәле улы Айытҡылов булды. Ә училищела профессиональ кимәлдә үҫешергә Ришат Рәшит улы Рәхимов ҙур көс һалды.\nТимәк, Өфө сәнғәт училищеһының башҡорт халыҡ уйын ҡоралдары бүлеге үҙен киләсәктә ҡурайсы итеп күргән егеттәр өсөн мәктәп менән сәнғәт институты араһын тоташтырыусы күпер булып тора?\nС. Кирәев: Музыканттарға шулай оҙайлыраҡ уҡырға тура килә инде. Өфө дәүләт сәнғәт институтының, мәҫәлән, ҡурай класына тура уҡырға инеү өсөн абитуриент йә Ғәзиз Әлмөхәмәтов исемендәге Республика музыка гимназия-интернатын, йә урта махсус музыкаль колледжды тамамлаған булырға тейеш. Республикала бындай махсус уҡыу йорттары күп түгел. Беҙ иһә, һәләте булған һәм, иң мөһиме, үҙ теләге менән килгән музыкаль белеме булмағандарҙы ла уҡырға алырға тырышабыҙ. Беҙҙең төп маҡсат - сифатлы музыканттар һәм уҡытыусылар әҙерләү. Һәр кем юғары белем алғыһы килә, шуға ла училище сәнғәт институты өсөн студенттар ҙа әҙерләй, тип тә әйтеп була.\nЗаманы шулайҙыр инде, хәҙер училищеға конкурс үтә ҙур тип әйтә алмайым. 2000 йылдар менән сағыштырғанда айырма күренә. Балалар сәнғәтте яратмай, йәки хәҙер һәләттәр кәмене, тип әйтеп булмай, бының сәбәбе икенселә. Ил етәкселегенең мәҙәниәткә түгел, башҡа йүнәлештәргә, әйтәйек, хәрби өлкәгә күберәк иғтибар биреүен улар ҙа күреп, дөрөҫ булмаған һығымталар яһай. Йәғни, хәҙер музыканттар түгел, башҡа һөнәр эйәләре кәрәгерәк, тип уйлайҙар. Шулай уҡ бала саҡтан хыялланып та, уйнарға өйрәнеү өсөн мөмкинлектәре булмағандар һәләттәре булһа ла беҙгә килергә ҡыймай. Белем алырға бер ҡасан да һуң түгел, тип әйтер инем уларға. Уҡытыусылар, ата-әсәләр ҙә балаларын сәнғәт юлынан ебәрергә ашҡынып тормай. Музыкант аслы-туҡлы көн күрә, ғаиләһен дә ҡарай алмай, тигән ҡараш хата ул. Күреп йөрөйөм, егеттәр сит ил машиналарында йөрөй, һәр береһенең фатиры бар, тимәк, һөнәрҙәре менән аҡса ла эшләй алалар. Ә ялҡау кешене ниндәй генә вазифаға ултыртма, ниндәй генә эш бирмә, ул барыбер зарланып йөрөүҙән уҙмаясаҡ. Эш урындарына килгәндә, бөгөн республикала ҡурайсыға ғына 30-ҙан ашыу вакансия эленеп тора. Һәр бер районға кәрәк улар, хатта Өфөлә һәр музыка мәктәбендә ҡурай класы бар, тип әйтеп булмай. Балаларҙы ҡурай, думбыра, ҡыл ҡумыҙҙа уйнарға өйрәтергә, һәр мәктәптә бындай кластарҙы асырға кәрәк, тип иҫәпләйем. Ошоға ынтылырға тейешбеҙ беҙ. Ана, Ҡаҙағстанда үҙен ҡаҙаҡ тип һанаған һәр кеше думбырала уйнай белә. Ни өсөн һәр башҡорт ир-егете үҙе өсөн, балаларында милли рух тәрбиәләү өсөн генә булһа ла ҡурайҙа уйнамай?\nР. Ғүмәров: Төптәнерәк уйлаһаң, тап бөгөн беҙгә профессиональ ҡурайсылар күберәк кәрәк. Ҡурайсы халыҡ көйҙәрен мәңгеләштерә, пропагандалай. Интернет технологиялары үҫешеү менән милли мәҙәниәттәр хәүеф аҫтында ҡала, уның аша беҙгә сит ил музыкаһы ла үтеп инә. Донъя мәҙәниәтен үҙ халҡыңдың ҡарашы аша ҡабул итергә өйрәнгәндә генә беҙ ситтәрҙең көйөнә бейемәйәсәкбеҙ. Унан һуң, үҙебеҙҙең сәнғәтте башҡа, сит көйҙәр менән бер тигеҙ үҫтереү, таратыу өсөн дә үҙебеҙ яуаплы.\nГлобалләштереү, ысынлап та, сиктәрҙе юя бөгөн. Шул иҫәптән, мәҙәниәт, сәнғәт өлкәһен бер формаға әйләндерергә тырышыу ҙа бар. Етмәһә, ҡурайҙы башҡа милләттәр ҙә үҙҙәренеке тип раҫларға ғына тора. Был бәхәстәргә буласаҡ ҡурайсылар ниндәй ҡарашта?\nС. Кирәев: Уҡыу барышында төрлө фәндәр уҡыйҙар студенттар, башҡарыу тарихы кеүек дәрестәр инә, йәғни улар ҡурайҙың башҡорт халыҡ уйын ҡоралы икәнен яҡшы белә. Уралда ғына үҫкән ҡурайҙы беренсе тапҡыр башҡорт өҙөп алған һәм уйнаған. Шуға ла провокацияларға бирелергә кәрәкмәй, тип иҫәпләйем. Һәр көйҙөң бөгөлдәре, традицион башҡарыу алымдары башҡорт халҡында ғына осрай, ә ул көйҙәр беҙгә ҡурайсынан-ҡурайсыға күсеп килеп еткән. Бындай буталсыҡтар булмаһын өсөн беҙгә ҡурайҙы ситтә лә күберәк күрһәтергә кәрәк. Һуңғы осорҙа был йәһәттән Мәҙәниәт министрлығы, Республика халыҡ ижады үҙәге, Башҡорт дәүләт филармонияһы тарафынан күп эштәр башҡарыла. Башҡорттар күпләп йәшәгән төбәктәрҙә ҡурай байрамдары ойошторабыҙ, Халыҡ уйын ҡоралдары милли оркестры ошо арала ғына ҡайҙа ғына булманы. Башҡорт кеүек ҡурайҙы күкрәк менән берәү ҙә уйнай белмәй, ошоно башҡалар ҙа күрергә, ишетергә тейеш. Яңы йылдан һуң да ҡаралған бындай гастролдәр. Тағы ла сит илгә сығарыу ҙа яйға һалынһа, күп ерҙә ҡурайҙы белерҙәр һәм бәхәстәргә урын ҡалмаҫ, тип уйлайым.\nР. Ғүмәров: Тап глобалләштереүҙән һаҡланыу өсөн дә бөгөн халыҡтар милли музыкаға, милли уйын ҡоралдарына иғтибар итә башланы. Халыҡты уның теле, йырҙары, көйҙәре, йолалары, йәшәү рәүеше һаҡлай. Ҙур дәүләт эсендә үҙебеҙҙе шул милли мәҙәниәтебеҙ менән генә һаҡлап торабыҙ ҙа инде беҙ ҙә. Бына шуның өсөн дә милли-рухи ҡиммәттәр ныҡ булырға тейеш, ә уның төп өлөшөн милли музыка алып тора. Классик музыка, эстрада һәйбәт ул, әммә дөйөм музыкаль мәҙәниәттең ҙур өлөшөн халыҡ көйҙәре, йырҙары алып торорға тейештер, шул саҡта ғына йәштәр милли рух менән йәшәйәсәк һәм эшләйәсәк.\nБашҡортостандың мәҙәни тормошонда ҡурайҙың үҙ лайыҡлы урыны бармы?\nС. Кирәев: Бөгөн бер генә концерт та ҡурайһыҙ үтмәй, тимәк, ул үҙәк урында тора, тип тә әйтергә мөмкин. Этно төркөмдәр күбәйҙе, уларҙың һәр береһендә ҡурайсы бар. Ҡурайсыларҙың айырым концерттары ла йыш үтә хәҙер, Башҡорт дәүләт филармонияһының ҡурайсы-солистары айырым концерт эшләй. Башҡорт мәҙәниәтендә ҡурай, шөкөр, үҙенең урынында. Тамашасылар ҙа ҙур теләк менән йөрөй бындай тамашаларға. Юлай Ғәйнетдинов, Азат Айытҡоловтарҙың бер елле идеяһы бар, бөтөн ҡурайсыларҙы бер майҙанға йыйып, бергәләшеп башҡорт халҡының берәй мәшһүр көйөн уйнарға. Өфө дәүләт сәнғәт училищеһы ғына ошо йылдар эсендә 700-гә яҡын ҡурайсы уҡытып сығарған, унан тыш, Өфө дәүләт сәнғәт институты, Сибай, Учалы, Салауат ҡалаларында сәнғәт училищелары бар, байтаҡ ҡына ҡурайсы йыйылыр ине, ай-һай! Олатаһына, атаһына ҡарап, уларҙан уйнарға өйрәнгән таланттар ҙа халыҡ араһында бик күп. Шуға ла ошондай берәй сара ойоштороу киләсәктә тора әле.\nР. Ғүмәров: Өфө дәүләт сәнғәт институтында Айрат Ҡобағошев, Гөлназ Ғәлина, Гүзәл Хәмитова, Әхмәт Сөләймәновтар экспедицияларҙа йыйған бай фонотека һаҡлана, улар нотаға һалынған, бик боронғо көйҙәрҙең яҙмалары ла бар. Ғилми йәһәттән был өлкәлә эштәр әле лә бара. Интернеттан да теләгән көйҙө бер нисә секунд эсендә табып була. Шуға ла, теләк булһа, ҡурай уйнарға өйрәнергә бөтөн уңайлыҡтар бар.\nЮғары сәнғәттең әһәмиәте шунда: ул кешелекте яҡшылыҡҡа, изгелеккә өндәй - әңгәмәселәребеҙҙең ошолай тип раҫлауына ҡушылып, ҡурай - ул башҡорт халҡының бөйөк музыка ҡоралы һәм уның төп әһәмиәте үткәндәр менән бәйләүҙә лә, беҙҙе халыҡ итеп һаҡлауҙа ла, тип кенә өҫтәйбеҙ беҙ ҙә. Һөйләшеүебеҙҙә Өфө сәнғәт училищеһының башҡорт халыҡ уйын ҡоралдары бүлегенә лә, ҡурайсыларҙың хеҙмәтенә лә баһа биреп маташманыҡ та, был мөмкин дә булмаҫ ине. Иң мөһиме, беҙҙең фиҙаҡәр ҡурайсыларыбыҙ, уларҙы әҙерләүсе ошондай уҡыу йортобоҙ бар һәм уның ишектәре милли сәнғәтте һөйөүселәргә һәр ваҡыт асыҡ.\nЯҙылған: 12.12.16 | Ҡаралған: 754


Рөстәм Ғәзизов Стәрлетамаҡ хакимиәте башлығы итеп тәғәйенләнде\n18 Ноябрь , 11:43\nРөстәм Ғәзизов бер тауыштан Стәрлетамаҡ хакимиәте башлығы итеп тәғәйенләнде. Бығаса ул ҡала хакимиәте башлығының сәнәғәт комплексын үҫтереү буйынса беренсе урынбаҫары ине.\nРөстәм Ғәзизов 1983 йылда Башҡортостандың Шишмә районында тыуған. Өфө авиация университетын, Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһын тамамлағас, бер нисә муниципаль һәм коммерция предприятиеларында эшләй. Дүрт йыл ғүмерен Өфөнөң Калинин районы хакимиәтендәге эшкә арнай: алыҫта урынлашҡан биләмәләр менән эшләү буйынса бүлек етәксеһе, башлыҡтың йәмәғәтселек менән бәйләнеш һәм кадрҙар, шулай уҡ халыҡ менән эшләү буйынса урынбаҫары була. 2015 йылдың яҙында Рөстәм Ғәзизов Башҡортостан Репсубликаһы Башлығы идаралығына эшкә күсә. Шулай уҡ идара итеүсе кадрҙар резервында тора. 2017 йылдан Өфө хакимиәте башлығы урынбаҫары булып эшләй, күпмелер ваҡыт баш ҡала мэры вазифаһын башҡара.


Мәскәүҙә Рус география йәмғиәтенең беренсе фестивале тамамланды\nРәсәй төбәктәре ижади коллективтары ҡатнашҡан сараға Башҡортостандан Милли музей делегацияһы менән Башҡорт дәүләт филармонияһының «Далан» фольклор-эстрада төркөмө барҙы.\nКүләмле фестиваль Рәсәйҙең иң оло йәмәғәт ойошмаһының 170 йылға яҡын тарихында тәүге тапҡыр уҙғарылды. Сараның һәр көнө айырым темаға - экспедицияларға, тикшеренеүҙәргә, тәбиғәтте һаҡлауға, фәнгә һәм Рус география йәмғиәте төбәктәренә арналды. Тематик көндәр ҡунаҡтары - билдәле сәйәхәтселәр, ғалимдар, фотографтар, авторҙар коллективтары һәм телетапшырыуҙар алып барыусылары төрлө лекциялар һәм презентациялар уҙғарҙы.\nБашҡортостан экспозицияһы боронғо йыһаздар һәм халыҡ кәсептәре предметтары менән биҙәлгән башҡорт тирмәһендә ойошторолдо. Күргәҙмәлә республика оҫталары бәйләм бәйләү, кейеҙ баҫыу, мәрйен теҙеү буйынса оҫталыҡ дәрестәре күрһәтте.


2020 йылда Башҡортостанда үтәсәк VI Бөтә донъя фольклориадаһының саралар планы раҫланды\n13 Март 2018, 12:38\nБашҡортостан Республикаһы Хөкүмәте Премьер-министры Рөстәм Мәрҙәнов 2020 йылда республикала VI Бөтә донъя фольклориадаһына әҙерләнеү һәм уны уҙғарыу буйынса саралар планын раҫланы.\nБашҡортостан Республикаһы Хөкүмәте Премьер-министры Рөстәм Мәрҙәнов 2020 йылда республикала VI Бөтә донъя фольклориадаһына әҙерләнеү һәм уны уҙғарыу буйынса саралар планын раҫланы .\nДокументҡа ярашлы, 2018 йылдың тәүге яртыһында фольклориаданың логотибын һәм бренд китабы әҙерләнәсәк. Рус һәм башҡорт телдәрендә «Башҡортостан халыҡтары фольклоры» энциклопедияһы нәшер ителәсәк.\n– Фольклориаданың Башҡортостанда – Европа һәм Азия сигендә урынлашҡан республикала үтеүе яҡшы күренеш. Мәҙәниәттәр Көнсығыш һәм Көнбайышты ғына түгел, бөтә донъя халыҡтарын да берләштерә ала. Бер-береһенең ҡаҙаныштары менән танышып, рухи йолаларының байлығын һәм үҙенсәлеген аңлап, кешеләр мәҙәни тормошто байыта һәм ҡитғаларҙы яҡынайта, — тип билдәләне республика Башлығы Рөстәм Хәмитов. — VI Бөтә донъя фольклориадаһының Өфөлә үтеүе – Башҡортостандың милләт-ара берҙәмлекте, халыҡтар дуҫлығын үҫтереүгә һәм Рәсәйҙең берҙәмлеген нығытыуға индергән өлөшөн таныу ул. ШОС һәм БРИКС саммиттары кеүек халыҡ-ара кимәлдәге саралар уҙғарыу тәжрибәһенә эйә булған Башҡортостан, һис шикһеҙ, ошо яуаплы эште лә атҡара аласаҡ.


Йондоҙнамә (13 – 19 декабрь)\n12 Декабрь 2021, 21:47\nАҙна мәшәҡәттәр килтерер, моғайын. Бер юлы ике ҡатмарлы мәсьәләне хәл итергә тура килер. Башҡалар ҙа йомош менән мөрәжәғәт итер. Һәр саҡтағыса, уларға мөмкин тиклем ярҙамлашырһығыҙ. Кесе йомалағы осрашыу барыһы өсөн дә ҡыуаныслы булыр.\nУңышлы эш итеү өсөн бөтә мөмкинлегегеҙ булыр. Тик кенә ултырмаҫһығыҙ. Үҙегеҙ эш эҙләрһегеҙ. Шаршамбылағы хәлдәр тормошоғоҙҙо бер аҙ яңыса ҡорорға ярҙам итер. Йомалағы мәсьәләләрҙе бик етеҙ хәл итергә кәрәк булыр – барыһын да булдыраһығыҙ кеүек.\nНиндәйҙер күптәнге эшегеҙ, ниһайәт, емеш килтерә башлар. Шишәмбелә ниндәйҙер ҡатын кешенән мөһим яңылыҡ ишетерһегеҙ. Төп эш урынында абруйығыҙ мотлаҡ артыр. Йомала төрлө мәсьәлә буйынса фекерегеҙҙе белдермәҫкә тырышығыҙ.\nШишәмбе-шаршамбыла уңыштарға өлгәшеүегеҙ ихтимал. Унан һуң тағы ла дәртләнеп эш итерһегеҙ. Бәғзеләрҙең ижади һәләттәре лә асылыр. Мәшәҡәттәр ҡәҙимгенән күбәйер, ләкин был һеҙҙе һис тә ҡурҡытмаҫ. Кесе йомала яҡшы хәбәрҙәр килер.\nВаҡиғаларҙы ашыҡтырмаҫҡа тырышығыҙ, күберәк күҙәтегеҙ һәм фекер төйнәгеҙ. Аҙнаның бер аҙ күңелһеҙерәк башланып китеүе ихтимал. Уйламаған хәлдәр килеп сығыр. Шаршамбыла кәрәкле кешенән файҙалы хәбәр ишетерһегеҙ, бәлки.\nКөндәр ҡатмарлыраҡ килергә оҡшай, шулай ҙа өмөтөгөҙҙө юғалтмағыҙ. Яҡшы таныш булған эш тә һеҙҙән ҡәҙимгенән күберәк көс-тырышлыҡ талап итер. Кәйефегеҙҙе төшөрмәгеҙ, был хәлгә бер кем дә ғәйепле түгел. Кесе йомала уңайлы мәл килеп сығыр.\nҮҙ мөмкинлектәрегеҙҙе дөрөҫ баһалауығыҙ мөһим. Ҡайсаҡ күпкә үреләһегеҙ, хыялдарға артыҡ биреләһегеҙ кеүек. Был хаталарға, кәрәкмәгән сығымдарға килтереүе мөмкин. Аҙна барышында элек алған белемегеҙҙең кәрәге тейер, моғайын. Әллә ни ҙур ҡыйынлыҡтар булмаҫ.\nАралашыуҙа мотлаҡ уңырһығыҙ. Һүҙегеҙ һәр саҡ үтемле булыр, үҙегеҙ ҙә башҡаларға иғтибар менән ҡарарһығыҙ. Бәғзеләр һеҙгә ҡарата мөнәсәбәтен ыңғай яҡҡа үҙгәртер. Кесе йомалағы ваҡиғалар үҙгәреүсән буласаҡ. Етеҙ эш итә белгән кешеләр һәр осраҡта ла уңыр.\nАҙна һәйбәт үтер. Ниндәйҙер күптәнге эште тамамлай алырһығыҙ. Бының өсөн тәжрибәгеҙ етер, ярҙам эҙләргә кәрәкмәҫ. Шишәмбелә мәшәҡәттәр күбәйер. Күп йөрөргә тура килер. Йомалағы аралашыуҙар файҙалы булыр.\nЯбай, таныш булған эш тә ҙур ҡыйынлыҡ менән барыр. Төрлө кире хәл табылып ҡына торор. Күпселек осраҡта үҙ көсөгөҙгә генә таянырһығыҙ. Был арала яңы танышлыҡ булдырырһығыҙ, бәлки. Ваҡыт үткәс, бынан бик ҡәнәғәт ҡалырһығыҙ, моғайын.\nАҡсаға ҡытлыҡ кисермәҫһегеҙ. Күптән уйлап йөрөгән әйберҙе һатып алырға форсат тейер. Ул мотлаҡ бәрәкәтле булмаҡсы. Был арала фекерҙәштәрегеҙ күбәйер. Һис тә уйламаған кеше һеҙгә ярҙам итергә һүҙ бирер.\nЙыш ҡына юҡ-бар сәбәптән эсегеҙ бошор. Ысынлап та, ваҡиғаларҙың һеҙ уйлағанса бармауы ла ихтимал. Үҙегеҙҙә лә ғәйеп табырһығыҙ, ҡайсаҡ бәләкәй нәмәләргә иғтибарығыҙ етмәй һымаҡ. Шаршамбынан һуң күңелегеҙ тынысланыр, барыһы ла һәйбәтләнер.


Рөстәм Хәмитов Халыҡ-ара двигателдәр эшләү форумында Берләшкән двигателдәр эшләү корпорацияһы күргәҙмәһендә булды\n9 Апрель 2018, 14:31\nБашҡортостан Башлығы Рөстәм Хәмитов Мәскәүҙә ВДНХ күргәҙмә комплексында барған Халыҡ-ара двигателдәр эшләү форумында Берләшкән двигателдәр эшләү корпорацияһы экспозицияһында булды.\nБыйыл 10 йыллыҡ юбилейын билдәләүсе Берләшкән двигателдәр эшләү корпорацияһы форумдың ойоштороусыһы һәм генераль бағыусыһы булып сығыш яһай. Күргәҙмәлә холдинг авиация, диңгеҙ һәм ер өҫтө двигателдәре өлкәһендә өр-яңы асыштарын тәҡдим итте. Экспозиция хәрби авиация өсөн двигателдәрҙән алып сәнәғәт тәғәйенләшендәге газ турбинаһы ҡоролмаларына тиклем корпорация эшенең бөтә төп йүнәлештәрен сағылдыра.\nФорумда холдингтың Өфө предприятиеһы – «Берләшкән двигателдәр эшләү корпорацияһы – Өфө моторҙар эшләү производство берекмәһе» асыҡ акционерҙар йәмғиәте лә ҡатнаша. Берләшкән двигателдәр эшләү корпорацияһы экспозицияһы сиктәрендә ул самолеттарға форсаждан тыш үтә тауышлы тиҙлек үҫтереү мөмкинлеге биргән АЛ-41Ф-1С двигателе макеты менән таныштыра.\nКүргәҙмәлә корпорацияның башҡа двигатель макеттары – РД-33МК, ПД-14, ВК-2500, ТВ7-117СТ тәҡдим ителгән. Өфө моторҙар эшләү производство берекмәһе кооперцияла уларҙы барлыҡҡа килтереү буйынса ҡатнаша.


Ун бала йәшәгән йортта ут сыға...\n21 Ноябрь , 10:30\nБалаларҙың туғыҙы бәләкәй – етәүһе мәктәптә уҡыған, икәүһе балалар баҡсаһына йөрөгән, бер өлкән улдары айырым Өфөлә йәшәй.\nКисә кис күп балалы ғаилә өсөн саҡ ҙур фажиғә менән тамамланмай. Рәсәй Ғәҙәттән тыш хәлдәр министрлығының Башҡортостан буйынса Баш идаралығына Кушнаренко районының Субай ауылындағы йортта ут сығыуы тураһында хәбәр килә.\nЯнғын 10 метрға 12 метр ҙурлыҡтағы йортта сыға. Ул бүрәнәнән булған, бер өлөшө кирбестән, йорт профнастил менән көпләнгән. Йорттоң эсендә мунса ла урынлашҡан. Ҡыҙғанысҡа ҡаршы, янғын өйҙө юҡҡа сығарған.\nШуныһы ҡыуаныслы, янғын һөҙөмтәһендә үлгән һәм йәрәхәтләнгәндәр юҡ. Был йортта ун балаһы булған ғаилә йәшәгән. Балаларҙың туғыҙы бәләкәй – етәүһе мәктәптә уҡыған, икәүһе балалар баҡсаһына йөрөгән, бер өлкән улдары айырым Өфөлә йәшәй. Йортҡа автономлы янғын тураһында иҫкәртеүсе ҡулайлама ҡуйылған. Ул үҙенең тәғәйенләнешен үтәгән һәм ғаиләне ваҡытында янғын тураһында иҫкәрткән.\nҒаилә ваҡытлыса урынлаштырыу пунктына барыуҙан баш тартҡан, әлегә улар дуҫтарында йәшәйәсәк. Ғаилә имен тип иҫәпләнә. Янғындың сәбәптәрен урында эшләгән тәүтикшереүселәр асыҡлаясаҡ.\nФото: Рәсәй Ғәҙәттән тыш хәлдәр министрлығының Башҡортостан буйынса Баш идаралығы матбуғат хеҙмәте.


1 сентябрь етә! » Башкортостан кызы\n1 сентябрь етә!\nЙәй барыһының да көн тәртибе үҙгәрә. Балаларҙың йоҡоһон йәлләп, иртән уятмаҫҡа тырышабыҙ, кис тә һуңыраҡ ятыла. Инде “мәктәп режимы”на ҡайтырға ваҡыт етте. Мәктәпкә барырға 2-3 аҙна ҡала баланы йоҡоға 15 – 20 минут алдараҡ һалып, иртән дә шулай уятып барһағыҙ, ҡатмарлылыҡ булмаҫ.\nЙәйгә бирелгән китаптарҙы уҡып, башҡа эштәрен те∆єллєп өлгөрмәһә, балаға ярҙам итергә кәрәк. Ауыр бирелгән темаларҙы ҡабатлауға көн һайын ярты сәғәтегеҙҙе йәлләмәгеҙ. Уңыштары өсөн маҡтау балағыҙҙың күңелен күтәрер, үҙенә ышанысы көсәйер, уҡырға дәрте лә артыр. Бер ни эшләмәгән генә яңылышмай, хаталары өсөн әрләп күңелен төшөргәнсе, бергәләп ул хәлдән сығыу юлдарын эҙләгеҙ.\n“Мәктәпкә әҙерләнеү” тигәндә, күп кенә атай-әсәй кеҫәһен ҡапшай башлай. Ысынлап та, быға байтаҡ сығым китә. Хәстәрлекле ата-әсәләр аҡсаһын туплап, алдан бүлеп ҡуйған инде. Аллаға шөкөр, ҡәҙерлеләребеҙ йәй эсендә үҫеп киткән, былтырғы кейемдәре инде ярамай. Кейем-һалым, дәфтәр-ҡәләм алыуҙы һуҙмау хәйерлерәк. Кеше тулы кибеттәрҙә иркенләп йөрөп, әйбер һайлау мөмкинлеге ҡалмаҫ. Баланы үҙегеҙ менән алыу отошло: беренсенән, мәктәп формаһын үҙенә кейҙереп ҡарап алыу яҡшыраҡ, икенсенән, һеҙгә бар яҡлап оҡшаған нәмәнең уның күңеленә ћис ятмауы бар.\nБалалыҡ йылдарына ҡайтайыҡ әле – 1 сентябрь һеҙҙең хәтерҙә нисек һаҡланған? Синыфташтар менән һағынышып осрашыу, яңылыҡтар менән бүлешеү... Кем ҡайҙа ял иткән? Нимә күргән? Ә һеҙҙең балағыҙҙың каникул хаҡында ғорурланып, “маҡтанып” һөйләрлек хәтирәләре бармы? Исемлекте тултырырға әле һуң түгел...\nЙәй олатаһы-өләсәһе, туғандары янында, лагерҙа йөрөгән бала ғаиләләге ҡайһы бер ғәҙәттәрҙе онотоп китеүе лә ихтимал. Барыһын да тыныс ҡына үҙ яйына һалығыҙ. Ғөмүмән, балалар менән үҙ-үҙен тотоу ҡағиҙәләрен иҫкә төшөрөү файҙаға ғына. “Тегеләй ярамай”, “былай итмә” тип әйтеүгә ҡарағанда, ниндәйҙер хәлдән сығыу юлын әкиәттең, ғибрәтле хәлдең сиселеше итеп ҡарау һөҙөмтәлерәк булыр. Уйын рәүешендә аңлатырға йәки йомаҡ ҡойорға ла була. “Ә һин был урында нимә эшләр инең?” – тигән һорауға яуап эҙләгәндә, уҡыусыла был ҡағиҙәләрҙе үҙе уйлап сығарған тойғо ла ҡала. Ул инде ҙур – күп нәмәне үҙе белә! Ҡағиҙәләрҙе үҙе ҡағыҙға теркәп, һүрәттәр менән биҙәп, дәрестәр теҙмәһе янына беркетеп тә ҡуйһа, тағы ла һәйбәтерәк.\nКис балаҡайығыҙ менән һөйләшеп ултырырға ваҡытығыҙҙы йәлләмәгеҙ. Бөгөнгө көн нисек үтте? Ниндәй яңы фәндәр, уҡытыусылар өҫтәлгән? Дуҫтары менән ҡыҙыҡһынығыҙ, мәктәптәге ваҡиғалар, синыфтағы яңылыҡтар тураһында һорашығыҙ. Бала бөгөнгө уңыштары ғына түгел, күңелһеҙ ваҡиғалар менән дә бүлешһен. Балаһына ысын мәғәнәһендә дуҫ булған әсәй һәм атай артабан, үҫмерлек осоронда, уның менән аңлашылмаусанлыҡтарҙан азат булыр. Үҫмерҙәр айырыуса дуҫтарының фекеренә ҡолаҡ һалыусан.\nТүңәрәк-секцияларға, уҡыу йылы башланып, ике аҙна самаһы ваҡыт уҙғас йөрөй башлау яҡшыраҡ булыр.


Халыҡ сәсәне исеме Илһам Байбулдинға бирелде\nБер нисә сәғәт элек Өфөлә Бөтә Рәсәй сәсәндәр һәм аҡындар бәйгеһе тамамланды. Ике көн дауамында барған бәйгегә донъяның төрлө тарафтарынан 60-тан ашыу һүҙ оҫтаһы йыйылғайны. Һәр бер ҡатнашыусы нәфис һүҙ оҫталығында көс һынашты. Халыҡ сәсәне исемен Ғафури районынан Илһам Байбулдин яуланы. Замандашыбыҙ күптәргә «Сал Урал» этно-төркөмө буйынса таныш.\nМайҙанда Башҡортостан район-ҡалаларынан тыш, Ҡаҙағстан, Дағстан, Ҡырғыстан, Тыва, Яҡут-Саха, Хакас, Алтай республикаларынан, Силәбе, Ырымбур өлкәләренән һәм башҡа төбәктәрҙән килгән һүҙ оҫталары бәйге тотто. Конкурсанттар төрлө телдә һөйләшһәләр ҙә, сығыштарында оҡшаш һүҙҙәр бар, уларҙың барыһын да моңға, туған телгә һөйөү берләштерҙе.\nБеҙҙең республика исеменән Өфө, Ишембай, Сибай ҡалалары, Бөрйән, Салауат, Әбйәлил, Хәйбулла һәм башҡа райондарҙан килгән бәйгеселәр сығыш яһаны. Фестиваль сәсәнлекте тергеҙеү һәм һаҡлап ҡалыу буйынса ҙур роль уйнауын билдәләй, белгестәр.\nБөтә Рәсәй сәсәндәр һәм аҡындар фестивале баш ҡалабыҙҙа ҙур, матур байрамғаәйләнде. Сара «Бөтә донъя фольклориадаһын» үткәреүгә әҙерлек тә булып тора.


Бөгөн - Башҡортостанда Музейҙар төнө\nХалыҡ-ара акция киске сәғәт алтынан төнгө 12-гә тиклем дауам итә. Республика музейҙары был акцияла етенсе йыл рәттән ҡатнаша. «Музейҙар төнө» барышында халыҡҡа күргәҙмә генә күрһәтелмәй, ә ҡыҙыҡлы саралар ҙа тәғдим итә.\nМәҫәлән, Мәжит Ғафури йорт-музейында Октябрь революцияһы башланыуға 100 йыл тулыуға арналған экспозиция әҙерләнгән. Башҡортостан музейҙарында 500-ҙән ашыу сара - әңгәмәләр һәм викториналар, «түңәрәк өҫтәл»дәр, танылған яҡташтарыбыҙ менән осрашыуҙар, уйындар, әҙәби-музыкаль кисәләр, театрлаштырылған тамашалар, фотосессиялар ойошторола. Акцияла 40 меңдән ашыу кеше ҡатнашыр тип көтөлә.


Өфөнөң Урмансылар паркында төҙөкләндереү эштәренең тәүге этабы тамамланыу алдында\n1 сентябрҙән баш ҡалала йәшәүселәр заманса паркта ял итә аласаҡ. Унда экологик өмә үтте.\nБыл үҙенсәлекле урман массивы баш ҡаланың иң ҙур паркынан һанала. Бында 12-ләп төр ағас үҫә. Әммә уларҙың ҡайһыһы ҡороған, икенселәре һынған. Паркты тәртипкә килтереү өсөн ҡаланың барлыҡ торлаҡ-коммуналь хужалығы хеҙмәткәрҙәре йәлеп ителде. Улар араһында Фәрҙиә Рәхмәтуллина ла бар. Ике бала әсәһенең ҡаланы төҙөкләндереү һәм тирә-яҡты йәшелләндереүгә индергән өлөшө ҙур. 1989 йылдан алып ҡаланың 3-сө, һуңынан 65-се йорт идаралағында эшләгән ханым хәҙер хаҡлы рәүештә «Хеҙмәт ветераны» исемен йөрөтә. «Йыйыштырған урында түгел, ә ҡыйламаған ерҙә таҙалыҡ була», тигән тапҡыр халыҡ мәҡәленең мәғәнәһен Фәрҙиә Рәхмәтуллина яҡшы аңлай.\nУрмансылар паркы күптән инде өфөләрҙең яратҡан ял итеү урындарының береһенә әйләнгән. Берәүҙәр бында ғаиләләре менән йәнлектәр вольерын ҡарарға килһә, икенселәр тәбиғәт ҡосағында усаҡ яғып ял итергә күнеккән. Әммә һуңғыларынан һуң йыш ҡына сүп-сар өйөмдәре ҡала. Быйыл май айында төбәк башлығы Рөстәм Хәмитов ошо күренешкә тап булғандан һуң парк торошо менән ҡәнәғәт булмауын белдерҙе. Башҡортостан Президенты яҡын киләсәктә тәбиғәт мөйөшөн тәртипкә килтереү бурысын ҡуйҙы. Ике аҙна тигәндә Президент башланғысы менән паркта экологик өмә ойошторолдо. 100 гектарҙан ашыу ерҙе биләгән паркты таҙартыуға министрлыҡ һәм ведомство вәкилдәре, барлығы 2 меңдән ашыу кеше сыҡты. Сарала Рөстәм Зәки улы үҙе лә ҡатнашты.\nУрмансылар паркында төҙөкләндереү эштәренең тәүге этабын 1 сентябргә тамамлау бурысы ҡуйылған. Тимәк, бер нисә көндән был урын халыҡтың яратҡан һәм рәхәтләнеп ял иткән үҙәктәренең береһенә әйләнәсәк. Өмәлә ҡатнашыусылар ҙа был ваҡиғаны ҙур түҙемһеҙлек менән көтә. Шуға ла улар өмәгә ҙур теләк менән сыҡҡан.\nУрмансылар паркы күҙгә күренеп үҙгәрә. Төҙөкләндерелгән юл ситенә электр бағаналары, эскәмйәләр урынлаштырылған, балалар өсөн майҙансыҡ та бар. Тик бәрәкәте генә булһын, сөнки тәртип һәр кемдең үҙенән башлана, ти өмәлә ҡатнашыусылар.


«Киске Өфө» гәзитенең сайты - ШАЯРЫП, ШАЯРТЫП ЙӘШӘЙЕК! - 2016 - Мәҡәләләр\n"Көтөлмәгәнлек эффекты" хаҡында ишеткәнегеҙ бармы? Психологтар фекеренсә, кешегә көтмәгәндә ниндәйҙер мәғлүмәт еткергәндә уның асылы лакмус ҡағыҙындағы кеүек сағыла, имеш. Бәлки, шулайҙыр ҙа. Ни өсөн тигәндә, кеше был осраҡта тәжрибәһен, аҡылын файҙалана алмай, аң төбөндә ниндәй мәғлүмәте булһа, шуны сығара. Йәшерәк саҡта һүҙе менән бер нәмәнән дә, бер кемдән дә ҡурҡмаған, үҙен һәр ваҡыт батыр итеп күрһәтергә, маҡтанырға яратҡан бер егетте ҡараңғы төндә ҡурҡытҡайным, табанын да күреп өлгөрмәй ҡалдым. Кемдең кемлеге һүҙҙәрендә түгел, ғәмәлдәрендә сағыла шул...\nҺәр хәлдә, был турала бик оҙаҡ итеп һөйләргә, төрлө дәлилдәр килтерергә мөмкин булыр ине. Яңы йыл алдынан "Бәйләнештә" сайтында әйләнеп йөрөгән төрлө шаярыуҙарҙы берләштереп, үҙемсә әүәләп, бер нисә дуҫыма ике текст ебәрҙем. Аҙаҡ уларҙың был хатыма нисек яуап биргәндәрен ҡарап ултыра торғас, бик ҡыҙыҡлы "Яңы йыл шаярыуҙары" килеп сыҡты. Иң тәүҙә үҙем ебәргән хатты, артабан дуҫтарымдың яуаптарын бирәм.\n"Бөгөн һинең турала ишетеп, тетрәндем. Миңә шундай һүҙ әйттеләр, белмәйем, бынан был яғына мин һинең менән нисек аралашырмын икән? Был һүҙҙәр бер нисек тә башыма һыймай, әммә ышанырға тура килә. Ҡалайтаһың... Миңә һинең өсөн оят булып китте, йөҙөмә ҡыҙыллыҡ килде. Һиңә хәҙер нимә тип әйтергә лә белмәйем. Был хаҡта башҡалар ҙа белһә, һинең менән аралашыуҙан баш тартасаҡ. Дуҫың булараҡ, миңә лә ҡырын ҡараясаҡтар. Миңә бөгөн шул хаҡта әйттеләр: һин Ҡыш бабайға ышанмайһың икән... "\nАйгөл Айытҡолова: Текстың аҙағына еткәнсе бөтә булған ғәмәл-ҡылыҡтарымды, кемгәлер нимәлер әйткәндәремде барлап сыҡтым...\nГөлнур Ҡыуатова: Уф, Әхмәр ағай... Хатыңдың аҙағына еткәнсе, әллә нимәләр уйлап бөттөм. Әйҙәгеҙ, мин һеҙгә икебеҙ хаҡында көләмәс ебәрәм. Бына ул:\n- Заман шиғриәте менән танышһыңмы?\n- ӘхмәрҮтәбайҙы ГөлнурҠыуатованан айыра алаһыңмы?\n- Күрһәт фотоларын!\nЗилә Ниғмәтуллина: Мин Ҡыш бабайға ысынтылап ышанамсы. Ышана инем... Ләкин бер көндө Данияр улыма: "Балалар баҡсаһына йөрөргә кәрәк, Ҡыш бабай килеүгә йыр, бейеү, шиғыр әҙерләргә кәрәк, атыу бүләк бирмәҫ", - тигәйнем, шундай яуап алып тетрәндем: "Бүләк алмаһаң ни, ҡарттайым пенсияһына әпирер әле!.." Ҡырҡ йылға яҡын Ҡыш бабай барлығына ышанып йөрөгән кеше өсөн был аяҙ көндө һуҡҡан йәшендән дә көслөрәк булды...\nСәлимә Ғафарова: Ауыҙымды асып, аптырап, саҡ аҙағына тиклем уҡып бөттөм хатығыҙҙы!\nРита Өмөтбаева: Уф! Әхмәр ағай! Шаяркин!\nГөлшат Ҡаһарманова: Ышанмайым шул...\nӘлимә Ғәлләмова: "Минең турала хет әллә нимә һөйләһендәр, хәҙер бер ниҙән дә ҡурҡмайым",- тип яуап яҙа башлағайным инде һиңә, Әхмәр. Ә Ҡыш бабайға һаман ышанам!\nАйгөл Иҙелбаева: Алйот, тиһәң, ҡыйын була инде, йөрәгем туҡтай яҙҙы...\nФирүзә Абдуллина: Һин нимә, мине үлтерергә итәһеңме әллә?\nНасип Һаҡмаров: Эй, аптырай-ҡурҡа саҡ уҡып бөттөм... Ул хәтлем ҙур эш боҙғаным юҡ, шикелле, тип... Ҡыш бабайға ышанмайым шул, сөнки һуңғы 3 йылда үҙем Ҡыш бабай булып йөрөп, балаларҙы ҡыуандырам. Тәнзилә Дәүләтбирҙина: Уф, аптыраттың! "Ашҡаҙар"радиоһы аша сығыш яһағанда пьеса яҙа белмәйем, ти инең. Бына был драматургия!\nМиләүшә Годбодь: Эй, Әхмәр, мин ҡайғыларға батып ултырам шул... Исмаһам, аҙыраҡ йылмайып алдым...\nРәшиҙә Махиянова: Ейәнсәремә 3 йәш ине. Балалар баҡсаһынан шыршы байрамынан ҡайтты ла, былай ти: "Өләсәй, ә ысын Ҡыш бабай юҡ икән..." "Ниңә булмаһын, ти?" - тип аптырап киттем. "Сөнки бөгөн баҡсала Ҡыш бабай булып тәрбиәсебеҙ кейенеп килгәйне. Танауынан таныным", - тип көлдөрҙө. Шунан бирле мин генә түгел, ә ейәнсәрем дә Ҡыш бабайға ышанмай...\nНәсимә Тимерова: Ыстағафирулла тәүбә, тиген, кешенең ҡотон осорҙоң...\nСулпан Миңлебаева: Уф, Алла! Алдағы һүҙҙәреңде уҡығанда мейемә ҡан йүгерҙе, эҫеле-һыуыҡлы булып китте. Йөрәккә приступ була яҙҙы, билләһи! Был ни ғәләмәт икән, ниндәй насарлыҡ эшләнем икән, тигән уйҙан аптырап киттем. Аллаға шөкөр, Ҡыш бабайға ышанам мин!\nАйһылыу Әлибаева: Йөрәгем туҡраны...\nЗарифа Аралбаева: Уф, Аллам, ҡалай яман шаяртаһығыҙ, Аллам һаҡлаһын, кеше үлтерҙемме әллә, тип торам...\nЗилә Авзалова: Башта текстың аҙағына ла етмәйенсә, һиңә тоҙло-боросло яуап яҙҙым һәм "Бәйләнештә"ге үҙемдең дуҫтар исемлегенән һине алып ташланым. Шулай ҙа аҙаҡ тексты яңынан уҡып сыҡһам... көлөп бер булдым. Һин һаман шул Ҡыш бабайға ышанған Әхмәр икәнһең...\nРәшиҙә Байрамғолова: Һаумы, нимә кеше ҡурҡытып әллә нимәләр яҙып ятаһың? Башҡа эшең юҡмы әллә?..\nМарат Ғафаров: Бик оригиналь хәбәр! Ғәрәбстанда сүллектә ҡар яуғас, кешеләр ҡарҙан Ҡыш бабай эшләй башлағандар. Әммә уларҙы был шөғөлдән хөкүмәт ҡәтғи тыйған - унда бит дин көслө. Ә беҙҙә Яңы йыл байрамы алдынан премия бирәләр, шул аҡсаға иҫереп алып, Ҡыш бабай һыны тирәләй бейеп-йырлайҙар. Улар ышаналыр инде Ҡыш бабайға...\nЗөфәр Вәлит: Эй , Әхмәр дуҫҡайым! Мин дә кисә һинең турала ошо уҡ һүҙҙәрҙе ишетеп шаҡ ҡаттым! Ну, нисауа, беҙ ундай ғына һүҙҙәргә бирешә торғандарҙан түгел, шулай бит?\nРәис Ҡангилдин: Ооооой, Әхмәр олатай, ҡурҡыттың. Йөрәк жыу итеп ҡалды, уҡый башлағандан алып күҙ маңлайға менгәйне...\nШәһит Хәмитов: Олатай, кешеләрҙең йөрәген улай тетрәндермәгеҙ!\nМотал Рәмов: Бына һиңә - мә! Ҡотто алдың бит, Әхмәр дуҫ... Яҙғандарыңдың аҙағына барып еткәнсе, әллә нәмәләр уйлап бөттөм... Ә дөрөҫөн әйткәндә, мин Ҡыш бабайға әле булһа ышанам һәм хөрмәт менән ҡарайым...\nАзамат Юлдашбаев: Алдайҙар! Ышанам... Сөнки... Тсссс... Кешегә өндәшә күрмә... Мин үҙем Ҡыш бабай...\nХәбир Уразбаев: Класташ Әхмәр, һин мине ныҡ ҡурҡыттың бит. Ә былай мин Ҡыш бабайға ышанып та ҡуям. Ни өсөн тиһәң, беҙҙең бала саҡ, Әхмәр дуҫҡай, хәҙерге заман һымаҡ булманы бит. Үҙең дә иҫләйһеңдер, моғайын, мәктәптә Ҡыш бабайҙың күстәнәсен өләшә торғайнылар. Кәнфиттәре шул тиклем тәмле булғас, Ҡыш бабай ҙа ысын булғандыр ул ваҡытта, тием...\nРөстәм Нурыев: Уф, йөрәк ҡайҙалыр аҫҡа төшөп китте. Улай уҡ тупаҫ шаяртма... Һуңына тиклем саҡ уҡып бөттөм... Баштарым әйләнеп китте. Эйе, бар ундай кәмселегем... Танмайым. Ҡыш бабайға ғына түгел, мин бер нәмәгә лә, бер кемгә лә ышанмайым. Хатта үҙ-үҙемә лә төшкә тиклем генә ышанам. Сөнки һәр кемдең үҙ дөрөҫлөгө. Минең дөрөҫлөк - һинеке менән, һинеке башҡаныҡы менән бик йыш тап килмәй. Шулай булғас, ниңә яһалма булып ҡыланырға? Ышанмайым, бөттө китте. Әгәр һин ышанаһың икән, бының өсөн һине мин битәрләй алмайым. Ул һинең эшең. Дуҫ булараҡ, һин нисек барһың, шулай ҡабул итәм. Башҡаса мине дуҫ тип иҫәпләй алмаһаң да, мин һине дуҫтар исемлегенән төшөрөп ҡалдыра алмам. Мәликә Күскилдина: Уууй, Әхмәр ағай, һеҙ генә ишетмәһәгеҙ ярай ине, тип йөрөй инем, барыбер алып барып еткергәндәр икән.\nФәиз Харрасов: Ә һин шуны әйткән кешегә ышанғанһың икән... Артабан, Әхмәр ағай, һинең үҙеңә нисек ышанырға?\n"Белһәң ине күңелемдә ниндәй бурандар уйнағанын. Башҡаса өндәшмәй йөрөй алмайым. Сөнки һине ныҡ яратам, һинән башҡа тормошомдо күҙ алдына ла килтермәйем, күптән инде йәшәүемдең мәғәнәһенә әүерелгәнһең... Һин миңә Хоҙай тарафынан Яңы йыл бүләге итеп ебәрелгәнһең..." Ҡуян ошо һүҙҙәрҙе әйткән дә, кишерҙе мыртылдатып ашап та ҡуйған. Яңы йыл менән!"\nМиләүшә Ҡаһарманова: Барыбер рәхәт булып китте...\nМиләүшә Көҫәпова. Шуть үлмәнем...\nРәзинә Бикташева: Ҡыуанып киткәйнем, облом булды.\nФәйрүзә Мөхәмәтшина: Ҡуяныңды йәлләп, рәхәтләнеп, ярты сәғәт көлдөм дә ҡуйҙым!\nТаңһылыу Янышева: Һин минең йөҙөмдө күрһәң ине! Ауыҙым асылды, күҙҙәрем аҡайҙы, неужели ағайымды юғалттым икән, тип ҡурҡтым...\nРегина Камалова: Күңелемдә бурандар уйнаттығыҙ ҙа, шап итеп битемә ҡар бәрҙегеҙ...\nФәрзәнә Аҡбулатова: Дуҫым! Ризығың тәмле булһын! Минең дә, ниһәйәт, аппетит асылды! Үҙемде бүре һымаҡ хис итәм. Күңелем һарыҡ теләй. Эргә-тирәңдә күренмәйме һарыҡбаштар? Кишерең менән ҡайнар ҡотлайым, икенсе йыл түтәлеңде ҡарашырмын! Байрам менән, дуҫҡай!\nСветлана Сөләймәнова: Мин дә һеҙҙе һөтлө сәйемде яратҡан кеүек яратам!\nӘлимә Ғәлләмова: Теге Ҡыш бабайға ышанмау тураһындағы хатығыҙҙы бер апайға ебәргәйнем, ҡан баҫымым күтәрелде, тип ҡурҡытты...\nЗөһрә Түләбаева: Әхмәр ағай! Йөрәгемә сердце яһайһығыҙ инде! Теге ваҡытта ла ҡурҡытҡайнығыҙ. Уҡый башланым да, көйөп, хәҙер әрләп яҙып ебәрәм, тип әҙерләнә генә башлағайным...\nФирүзә Абдулллина: Мин дә һине бииик яратам! Үҙеңде лә, ҡатыныңды ла, ҡыҙыңды да, ижадыңды ла! Яңы йыл менән, дуҫым!\nДуҫтарымдың юғарыла килтерелгән яуаптарынан сығып, шундай һығымталар яһарға була:\n- Барыһы ла тиерлек иң тәүҙә үҙҙәренең гонаһын һәм Аллаһты иҫкә төшөрҙө - уларҙың һәр ҡайһыһының аң төбөндә Аллаһы Тәғәлә икән дә!\n- Беҙ йыл һайын Башҡорт ҡыш бабайын эҙләйбеҙ, баҡтиһәң, ул арабыҙҙа йөрөгән Азамат Юлдашбаев һәм уға барыһы ла ышана икән!\n- Ҡайһы бер дуҫтарым ныҡ асыуланып, мине социаль селтәрҙә "дуҫтар" исемлегенән алып ташлауға тиклем барып етте. Былар барыһы ла Яңы йыл шаяртыуы ғына булды, дуҫтарым, зинһар өсөн улай итмәгеҙ!\n- Интернет ул виртуаль донъя, унда бер нәмә лә ысын түгел, шуға күрә бындай һөйләшеү булманы, тип иҫәпләгеҙ!\nҺеҙҙе яратып, Әхмәр ҒҮМӘР-ҮТӘБАЙ.\nЯҙылған: 26.12.16 | Ҡаралған: 877


ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3 ул. Южная, 3